title: Me First & the Gimme Gimmes

text: Me First & the Gimme Gimmes on yhdysvaltalainen punk-yhtye, joka esittää coverversioita tunnetuista populaarimusiikin kappaleista. Yhtye perustettiin vuonna 1995 ja ensimmäinen kappale julkaistiin vuonna 1996. Heidän ensimmäinen albuminsa, "Have a Ball", ilmestyi vuonna 1997. Yhtyeen kaikki kuusi albumia on julkaistu levy-yhtiön Fat Wreck Chords alaisuudessa.


title: Me First & the Gimme Gimmes

text: Yhtyeen jäsenet ovat tunnettuja Kalifornian punk-skenessä:Kiertueiden aikana varsinaisia jäseniä ovat ajoittain korvanneet mm. Bad Religionin Brian Baker sekä NOFX:n Eric Melvin.


title: James Murphy (kitaristi)

text: James Franklin Murphy (s. 30. heinäkuuta 1967) on yhdysvaltalainen metallikitaristi, joka on soittanut monissa yhtyeissä, kuten Cancerissa, Deathissä, Obituaryssa ja Testamentissa. Murphy on tehnyt myös muutamia soololevytyksiä. Murphy on perustanut death metal -yhtye Disincarnaten, joka julkaisi yhden albumin vuonna 1993. Murphy on kertonut, että Disincarnatella on suunnitteilla myös toinen albumi, jonka julkaisun ajankohdasta ei ole vielä tietoa. Murphyllä todettiin vuonna 2001 aivokasvain, mutta hän on parantunut sairaudestaan täysin.


title: Mariza

text: Mariza Nunes (s. 16. joulukuuta 1973) on portugalilainen fadolaulaja ja -lauluntekijä.


title: Mariza

text: Mariza syntyi Mosambikissa, mutta muutti Portugaliin ollessaan 3-vuotias. Hänen äitinsä on mosambikilainen ja isänsä portugalilainen. Mariza on julkaissut kolme albumia, neljäs on suunnitteilla kun meneillään oleva kiertue päättyy alkuvuonna 2007. Mariza lauloi Ateenan olympialaisia 2004 varten Stingin kanssa kappaleen "A Thousand Years".


title: Mariza

text: Lapsena Mariza lauloi paljon gospelia, soulia ja jazzia mutta innostui teini-ikäisenä fadosta. Valintaan lienee vaikuttanut kasvuympäristö, Lissabonin Alfaman Mouraria, jossa fadoa lauletaan paljon.


title: Mariza

text: Mariza esiintyi Live 8 -konsertissa Cornwallissa heinäkuussa 2005. Hän on vieraillut Suomessa vuosittain vuodesta 2003 lähtien. Suomessa Marizaa on myyty Portugalin jälkeen toiseksi eniten.


title: Mariza

text: Vuoden 2007 alussa espanjalainen elokuvaohjaaja Carlos Saura ryhtyy tekemään elokuvaa, joka kertoo fadon tarinan. Mariza on mukana elokuvassa ja esittää todennäköisesti kaksi fadoa.


title: Athabascajärvi

text: Athabascajärvi () sijaitsee Saskatchewanin ja Albertan provinssien rajalla Kanadassa 58. ja 60. pohjoisen leveyspiirin välillä. Sen pinta-ala on pinta-ala on 7 935 km², ja se on Kanadan kahdeksanneksi suurin järvi.


title: Athabascajärvi

text: Järven sen pituus on 283 km ja suurin leveys 50 km. Järven suurin syvyys on 243 metriä, ja sen tilavuus on noin 204 km³. Järvi on sekä Albertan että Saskatchewanin suurin ja syvin järvi. Järvi laskee Pohjoiseen jäämereen Riviere Des Rochersin, Slave Riverin ja Mackenziejoen kautta. Albertan provinssin vanhin eurooppalaisasutus, Fort Chipewyan, sijaitsee järven länsipäässä sen laskujoen luusuassa.


title: Athabascajärvi

text: Kaivostoiminta alueella on tuottanut sekä uraania että kultaa, ja uraaninkaivun myötä syntyi myös pohjoisrannan kaivoskaupunki Uranium City. Kaupunki sijaitsee Saskatchewanin puolella. Viimeinen kaivos lopetti toimintansa 1980-luvulla, mutta kaivostoiminnan aiheuttamat tuhot luonnolle ovat yhä selvästi nähtävissä.


title: Athabascajärvi

text: Athabascajärven hiekkadyynit ovat ainoat luonnontilaiset, yhä tuulen vaikutuksesta vaeltavat hiekkadyynit 58. leveyspiirin pohjoispuolella. Hallituksen ja kaivosteollisuuden välisen pitkän kädenväännön jälkeen hiekkadyynialueesta tehtiin "Provincial Wilderness Park" -luonnonpuisto vuonna 1992.


title: Athabascajärvi

text: Järvessä elää 23 eri kalalajia. Järvestä pyydetty 43,6 kg painoinen harmaanieriä on yhä tämän lajin maailmanennätyskala.


title: Pau

text: Pau on kaupunki Lounais-Ranskassa. Pau on Pyrénées-Atlantiquesin departementin pääkaupunki ja Akvitania-Limousin-Poitou-Charentesin alueen toiseksi suurin kaupunki Bordeaux'n jälkeen. Paussa on 83 903 asukasta (2006).


title: Pau

text: Alue linnoitettiin jo 1000-luvulla. Pausta tuli Béarnin provinssin pääkaupunki vuonna 1464. Paun linna ("Château de Pau") tehtiin asuttavammaksi 1500-luvulla, ja siitä tuli Navarran kuninkaiden asuinpaikka. Siellä syntyivät kuningas Henrik IV ja Ruotsin kuningas Kaarle XIV Juhana.


title: Pau

text: Nykyään Paussa on lentokenttä, Pau Pyrénées Airport, joka sijaitsee noin 11 kilometrin päässä keskustasta. A64-moottoritie kulkee Paun läpi. Espanjan rajalle on noin 94 kilometriä.


title: Pau

text: Kaupungissa sijaitsee Ranskan menestynein koripallojoukkue Élan Béarnais Pau-Orthez. Se on voittanut Ranskan mestaruuden yhdeksän kertaa, mikä on enemmän kuin millään muulla seuralla.


title: Pau

text: Paussa on myös jalkapalloseura Pau FC, joka pelaa neljänneksi korkeimmalla tasolla.


title: Pau

text: Kaupungissa järjestetään vuosittain moottoriurheilukilpailu Paun Grand Prix, joka pidettiin ensimmäisen kerran vuonna 1901.


title: Pau

text: Pau on toiminut Ranskan ympäriajon etapin isäntäkaupunkina 62 kertaa vuoteen 2008 mennessä. Pariisin lisäksi vain yksi toinen kaupunki on isännöinyt etappia useammin.


title: Masterboy

text: Masterboy oli saksalainen 1990-luvulla perustettu eurodance-yhtye, joka saavutti 1990-luvun puolivälissä menestystä niin Euroopassa kuin sen ulkopuolellakin. Ryhmän muodostivat Tommy Schleh, Enrico Zabler ja naislaulaja Trixi Delgado.


title: Masterboy

text: Ryhmän keulahahmot Tommy Schleh ja Enrico Zabler tapasivat ensi kertaa vuonna 1989 lontoolaisessa The Legends -klubilla. He tutustuivat ja ystävystyivät molempia yhdistäneen musiikin kautta. Miehet päättivät kokeilla musiikin tekemistä yhdessä ja loppu onkin historiaa. Vuoden 1990 tammikuussa ryhmälle annettiin nimi "Masterboy". Ensisingle ”Dance to the Beat” julkaistiin tammikuussa 1990. Tästä kappaleesta tulikin menestys ja se nousi listoille pysyen siellä kuudentoista viikon ajan. 1990-luvun alussa kaverukset tekivät musiikkia kahdestaan kunnes 1992 ryhmään liittyi naislaulaja Trixi. Trixi lähti ryhmästä vuonna 1996 ja tilalle tuli uusi naislaulaja Linda Rocco. Linda oli mukana ryhmässä lyhyen aikaa ja hänen jälkeensä paikan naislaulajana otti jälleen uusi jäsen, Annabell Krischak. Ympyrä kuitenkin sulkeutui, kun alkuperäinen naislaulaja Trixi Delgado palasi kesällä 2001 takaisin. Ryhmän viimeisin albumi on vuodelta 1996, minkä jälkeen Masterboy on pitänyt hiljaiseloa lukuun ottamatta muutamia singlejulkaisuja.


title: Masterboy

text: Masterboyn tuottaja ja musiikin tekijä Enrico Zabler syntyi 2. huhtikuuta 1961 Saksan Heidelbergissä. Zabler aloitti musiikkiuransa jo nelivuotiaana ottamalla pianotunteja ja opiskellen taidemusiikkia. Ennen kuin Zabler tapasi Schleh’n, hän oli jäsenenä saksalaisessa rokkiyhtyeessä. Zabler on naimisissa Angelan kanssa ja heillä on kaksi lasta.


title: Masterboy

text: Tuottaja ja Masterboyn räppäri Tommy Schleh syntyi 10. joulukuuta 1964 Saksan Sinnscheimissä. Hän aloitti DJ-uransa vuonna 1981 ja toimi DJ:nä lontoolaisessa The Legends -klubilla. Tavattuaan Masterboyn toisen perustajan Enrico Zablerin, Schleh jätti esiintymisen klubeilla. Vuonna 1997 hän palasi sooloprojektinsa pariin ja antoi sille nimen "The Klubbingman". Schleh toimii nykyään vakituisena DJ:nä Kinky Palace Klubilla ja hänellä on myös oma radio-ohjelmansa "Welcome to the Club". Ohjelmaa esitetään tiistai-iltaisin kahdeksasta puoleen yöhön Sunshine Live -radioasemalla. Vapaa-aikanaan Schleh harrastaa lumilautailua, kuntosalilla käyntiä ja autoilua Porschellaan.


title: Masterboy

text: Masterboyn alkuperäinen naislaulaja Trixi Obrecht Delgado syntyi 21. kesäkuuta 1966 Saksan Pforzheimissa. Hänen oikea nimensä on Beatrice Obrecht. Obrecht toimi muun muassa taksikuskina ennen kuin liittyi Masterboy-ryhmään. Nykyään hän asuu Stuttgardissa. Obrecht aloitti laulajana useissa eri rokkiyhtyeissä ja vuonna 1992 hän liittyi Masterboyn rivistöön, jossa oli mukana neljä vuotta. Obrecht lähti Masterboysta vuonna 1996, esiintyen sitä ennen kolmella Masterboyn pitkäsoitolla ja useilla singleillä. Lähdön jälkeen Obrecht aloitti soolo uransa nimellä "La Tour" ja julkaisi singlen ”Falling for Your Love”. Kesällä 2001 Obrecht palasi takaisin Masterboy-ryhmään ja otti takaisin paikkansa naislaulajana. Vapaa-aikanaan Obrecht harrastaa lenkkeilyä, lukemista ja kissoja.


title: Masterboy

text: Masterboyn toinen naislaulaja Linda Rocco syntyi 19. kesäkuuta 1966 Ohion Clevelandissa, Yhdysvalloissa. Ennen Masterboyhin liittymistä Rocco toimi muun muassa Michael Jacksonin ja Milli Vanillin taustalaulajana. Lisäksi hän on ollut mukana myös lukuisissa eurodance-projekteissa, kuten AB Free, Paternoster ja MAXX. Vuonna 1996 hän aloitti Masterboyn naislaulajana ja oli mukana yhdellä Masterboyn pitkäsoitolla. Rocco lähti ryhmästä erilaisten musiikillisten näkemyserojen takia. Tämän jälkeen hän aloitti soolo-uransa ja julkaisi singlen ”Fly With Me”. Nykyään Rocco työskentelee miehensä musiikkikoulussa ”Scream Factory” Saksan Frankfurtissa.


title: Masterboy

text:
Masterboyn kolmas naislaulaja Annabell Krischak syntyi Saksan Ulmissa 27. huhtikuuta 1974. Ennen Masterboyta Krischak työskenteli Michael Jacksonin, Sabrinan, Haddawayn ja Down Low’n taustalaulajana. Hän on ottanut myös osaa muihin projekteihin, kuten the Weather Girlsin, La Bouchen, Bonnie Tylerin sekä Eros Ramazzottin kanssa. Krischak liittyi Masterboy-ryhmään maaliskuussa 1999. Hän oli mukana singlellä ”Porque Te Vas” ja pitkäsoitolla ”Best Of”. Hän lähti ryhmästä elokuussa 2000, jonka jälkeen Krischak aloitti soolo-uransa ja hän julkaisi singlen ”Let It Shine”.
Masterboy & Trixi Obrecht Delgado


title: Masterboy

text: Masterboy & Linda Rocco


title: Masterboy

text: Masterboy & Annabell Krischak


title: Eija Ahvo

text: Eija Helena Ahvo-Saartamo (s. 31. tammikuuta 1951 Kuopio) on suomalainen näyttelijä ja laulaja (mezzosopraano).


title: Eija Ahvo

text: Ahvo valmistui ylioppilaaksi vuonna 1971. Hän opiskeli näyttelijäntyötä Suomen teatterikoulussa vuosina 1973–1977.


title: Eija Ahvo

text: Vuonna 1969 17-vuotias Ahvo voitti Juankoskella Tähtijahti-iskelmälaulukilpailun naisten sarjan. Miesten kilpailun voitti tuolloin Kari Jalkanen (eli Kari Tapio). Vuodesta 1973 Ahvo on äänittänyt säännöllisesti.


title: Eija Ahvo

text: Vuodet 1971–1973 Ahvo toimi Kuopion yhteisteatterin tanssijana. Vuosina 1977–1984 Ahvo näytteli Helsingin Kaupunginteatterissa. Hän ryhtyi freelancernäyttelijäksi ja -laulajaksi vuonna 1984. Hän oli mukana MTV:n suositussa musiikkiviihdesarjassa "Soitinmenot", jota esitettiin vuosina 1985–1987.


title: Eija Ahvo

text: Teatteriroolien lisäksi Ahvo on näytellyt elokuvissa, televisiosarjoissa sekä dubbaajana animaatioelokuvissa ja -sarjoissa, lukenut äänikirjoja ja puhunut mainoksissa. Vuonna 2000 hän ryhtyi myös ohjaajaksi.


title: Eija Ahvo

text: Musiikin parissa Ahvo on tehnyt yhteistyötä erityisesti näyttelijä-laulaja Susanna Haaviston ja säveltäjä Toni Edelmannin kanssa. Helmikuussa 2005 sai ensi-iltansa Ahvon ja Edelmanin näyttämöteos "Vuodet – saanko puhua rakkaudesta?", jota esitettiin ympäri Suomea.


title: Eija Ahvo

text: Ahvo on toiminut myös laulun ja ilmaisutaidon opettajana Sibelius-Akatemiassa, ammattikorkeakouluissa, musiikkiopistoissa, kouluissa ja yrityksissä. Vuodesta 1986 hän on ollut UNICEFin hyvän tahdon lähettiläs.


title: Eija Ahvo

text: Vuonna 2018 Eija Ahvo sai Pro Finlandia -mitalin.


title: Eija Ahvo

text: Ahvo on naimisissa Matti Saartamon kanssa. Heillä on kaksi lasta, Joonas Saartamo ja Venla Saartamo. Ahvo asuu Veikkolassa Kirkkonummella.


title: Marion Jones

text: Marion Jones (s. 12. lokakuuta 1975 Los Angeles) on yhdysvaltalainen entinen yleisurheilija ja koripalloilija. Jones menetti vuonna 2007 viisi Sydneyn kesäolympialaisissa 2000 ja kaksi Edmontonin MM-kisoissa 2001 saavuttamaansa mitalia dopingin käytön takia. Seuraavan vuoden alussa hänelle langetettiin kuuden kuukauden ehdoton vankeusrangaistus viranomaisille valehtelun vuoksi.


title: Marion Jones

text: Jonesilla on sekä Yhdysvaltain että Belizen kansalaisuus. Hänen isänsä on afroamerikkalainen ja äitinsä belizeläinen.


title: Marion Jones

text: Ennen yleisurheilu-uraansa Jones pelasi koripalloa ja voitti siinä yliopistomestaruuden. Jones loukkaantui ennen Atlantan olympialaisia 1996, minkä jälkeen hän päätti keskittyä täysipainoisesti yleisurheiluun.


title: Marion Jones

text: Heti ensimmäisissä aikuisten arvokisoissaan Ateenan MM-kisoissa 1997 Jones voitti sadalla metrillä maailmanmestaruuden ja sijoittui pituushypyssä kymmenenneksi. Sevillan MM-kisoissa 1999 Jones osallistui neljään lajiin ja tavoitteli kaikissa kultaa. Voitettuaan sadalla metrillä kultaa ja pituudessa pronssia hän loukkaantui kesken 200 metrin juoksun.


title: Marion Jones

text: Sydneyn olympialaisista 2000 Jones voitti viisi mitalia, joista kolme kultaisia (100 metriä, 200 metriä ja 4 x 400 metriä). Noihin aikoihin Jones oli naimisissa yhdysvaltalaisen kuulantyöntäjän C. J. Hunterin kanssa, joka joutui jättämään kisat väliin nandrolonikäryä seuranneen kilpailukiellon takia. Pari erosi vuosi tämän jälkeen.


title: Marion Jones

text: Edmontonin MM-kisoissa 2001 Jones hävisi sadalla metrillä Ukrainan Žanna Pintusevitš-Blockille, ensimmäistä kertaa yli kuuteen vuoteen. Hän kuitenkin voitti kultaa 200 metrillä ja pikaviestissä.


title: Marion Jones

text: Vuosi 2003 jäi Jonesilta väliin raskauden takia. Hän sai pojan pikajuoksija Tim Montgomeryn kanssa. Ateenan olympialaisissa 2004 Jones sijoittui pituushypyssä viidenneksi ja juoksi Yhdysvaltain pikaviestijoukkueessa, joka kuitenkin pudotti alkuerissä kapulan.


title: Marion Jones

text: Jones on naimisissa entisen huippujuoksijan Obadele Thompsonin kanssa ja heillä on kaksi yhteistä lasta.


title: Marion Jones

text: Myös Jonesin nimi esiintyi tiuhaan BALCO-laboratorion dopingpaljastusvyyhdissä. Laboratorion johtaja Victor Conte kertoi välittäneensä Jonesille viittä erilaista kiellettyä ainetta Sydneyn olympiakisojen aikoihin. Washington Post -lehden mukaan hän antoi EPOa sisältäneen doping-näytteen kesällä 2006 Yhdysvaltojen mestaruuskilpailuissa. Jonesin B-näyte osoittautui kuitenkin negatiiviseksi, joten häntä ei rangaistu kiellettyjen aineiden käytöstä.


title: Marion Jones

text: Lokakuussa 2007 Jones myönsi käyttäneensä urheilussa kiellettyjä aineita kahden vuoden ajan, vuodesta 1999 lähtien. Jonesin valmentaja Trevor Graham uskotteli aineen olevan pellavasiemenöljyä, ja Jones kiisti tuolloin tienneensä käyttäneensä kiellettyjä aineita. Aineen oli valmistanut BALCO-laboratorio.


title: Marion Jones

text: Jones toteutti KOK:n ja Yhdysvaltain olympiakomitean vaatimuksen luopua kaikista viidestä olympiamitalistaan 8. lokakuuta 2007. Hän sai myös kahden vuoden kilpailukiellon, ja Yhdysvaltain olympiakomitea vaatii takaisin noin 100 000 dollaria hänelle maksettuja rahoja. 11. tammikuuta 2008 Jones sai newyorkilaisessa oikeusistuimessa puolen vuoden ehdottoman vankilatuomion. Syynä tuomioon oli se, että hän oli valehdellut viranomaisille dopingtutkinnan yhteydessä. Rangaistus oli ankarin mahdollinen. Jones sai myös kahden kuukauden tuomion harhaanjohtamisesta Tim Montgomeryn šekkipetostapauksen tutkinnassa. Lisäksi hänelle määrättiin 400 tuntia yhdyskuntapalvelua, ja vankeustuomion suoritettuaan Jones tulee olemaan vielä kahden vuoden ajan erityistarkkailussa. Oikeusdokumenttien mukaan Jones oli käyttänyt dopingaineina tetrahydrogestrinonia, erytropoietiinia sekä somatotropiinia.


title: Marion Jones

text: 7. maaliskuuta 2008 Jones ilmoittautui Carswell Federal Medical Center -vankilaan, Teksasin Fort Worthissa aloittaakseen kuuden kuukauden tuomion kärsimisen. Vankilassa ollessaan hän joutui vankilatappelun takia 1,5 kuukaudeksi eristysselliin.


title: Marion Jones

text: Jones varattiin WNBA-liigaan Phoenixin joukkueeseen vuonna 2003. Vuonna 2010 hän teki sopimuksen WNBA-liigassa pelaavan Tulsa Shock -joukkueen kanssa. Ensimmäisen WNBA-ottelunsa hän pelasi 15. toukokuuta 2010. Hän pelasi lopulta yhteensä 47 WNBA-ottelua vuosina 2010–2011 tehden niissä keskimäärin 2,6 pistettä ja ottaen 1,3 levypalloa.


title: Susanna Haavisto

text: Leena Susanna Haavisto-Tikka (s. 20. lokakuuta 1957 Helsinki) on suomalainen näyttelijä ja laulaja. Hän on tullut tunnetuksi televisiosarjoista "Naapurilähiö", "Elämänmeno" ja "Soitinmenot". Haavisto on myös tehnyt soololevytyksiä, ja hän esiintyy Eija Ahvon ja Anna-Mari Kähärän kanssa. Hän on Suomen ensimmäinen UNICEFin hyvän tahdon lähettiläs.


title: Susanna Haavisto

text: Susanna Haaviston ensimmäinen sooloalbumi "Huomenna sinä tulet" sisälsi Esa Helasvuon säveltämiä kappaleita, joista kaksi kappaletta Haavisto sanoitti.


title: Susanna Haavisto

text: Vuonna 1989 Susanna Haavisto julkaisi lastenmusiikkilevyn "Musiikkipullat", jonka kappaleista suurin osa on Pirkko Ahtovirran sanoittamia. Säveltäjänä toimi Mick Hanian.


title: Susanna Haavisto

text: Vuonna 1994 julkaistiin "Peili"-albumi, jolle Susanna Haavisto sävelsi Juha Tikan kanssa neljä kappaletta. Osa albumin kappaleista on myös Haaviston sanoittamia. Lisäksi hän on tehnyt kokonaan itse kappaleen ”Särkynyt laulu”.


title: Susanna Haavisto

text: Oman tuotannon lisäksi Haavisto on tehnyt sanoituksia muun muassa Pentti Hietaselle, Maarit Peltoniemelle sekä Milana Misicille.


title: Susanna Haavisto

text: Susanna Haavisto toimii tarpeen mukaan myös luennoitsijana ja on esittänyt Ihmisen Ihme -nimistä musiikkiluentoa yhdessä Anna-Mari Kähärän kanssa.


title: Susanna Haavisto

text: Haaviston täti Helena Haavisto oli myös näyttelijä.


title: A4

text: A4 voi tarkoittaa ainakin seuraavia asioita:


title: Telek

text: Telek (oikealta nimeltään George Mamua Telek) on papuauusiguinealainen muusikko. Hän aloitti laulamisen 1970-luvulla ja toimi 1980-luvulla rockyhtyeessä Painim Wok. Telek julkaisi Painim Wokin kanssa kahdeksan albumia. Vuonna 1986 Telek tutustui David Bridieen, jonka kanssa hän on myöhemmin tehnyt yhteistyötä.


title: Telek

text: Telek on kotoisin Raluanan kylästä läheltä Rabaulia, jossa hän asuu yhä. Hänellä on vaimo ja seitsemän lasta. Hän on etniseltä taustaltaan tolai ja laulaa kuanuan ja tok pisinin kielillä.


title: Telek

text: Telek on myös George Mamua Telekin yhtyeestä käytetty nimi.


title: Sinikka Sokka

text: Leena Sinikka Sokka (s. 27. elokuuta 1948 Helsinki) on suomalainen näyttelijä ja laulaja. 1970-luvulla hänet tunnettiin erityisesti vasemmistoradikaaleista KOM-teatterista ja Agit Prop -lauluyhtyeestä sekä näitä aiemmin toimineesta folkyhtyeestä Sinkat. Vuonna 1990 ilmestyi Sokan sooloalbumi "Jäätanssi".


title: Sinikka Sokka

text: Sinikka Sokan isä Kauko Sokka oli kotoisin Viipurista, äiti Raakel Helmi Kaarina (o.s. Auvinen) Laatokan Karjalasta Kuokkaniemeltä. Isä soitti pianoa, lauloi ja kirjoitti runoja. Myös Sinikan äidin suku oli musikaalista, ja äiti lauloi Tuomiokirkkoseurakunnan kuorossa. Oopperalaulaja Ritva Auvinen on Sinikka Sokan täti. Sinikalla on kaksi nuorempaa sisarusta; vuonna 1950 syntynyt sisko ja 1952 syntynyt veli. Isä työskenteli postivirkamiehenä ja äiti pankissa. Vanhemmat erosivat 1950-luvulla. Helsingistä oli tuolloin erittäin vaikeaa saada vuokra-asuntoa, ja äiti lähetti lapset Turkuun katolisten nunnien ylläpitämään sisäoppilaitokseen, jossa he asuivat vuoden.


title: Sinikka Sokka

text: Sokka kävi kansakoulun Helsingin Kaisaniemen kansakoulussa ja sen jälkeen oppikoulun Hallituskadun tyttökoulussa. Hallituskadun koulu oli kielikoulu, jossa opiskeltiin ruotsia, saksaa, englantia sekä ranskaa. Sokka lauloi koulun kuorossa.


title: Sinikka Sokka

text: Sokan esiintymisura alkoi jo lapsena. 11-vuotiaana hän esiintyi Yleisradion kuunnelmasarjassa Pikku Heidinä. Sokka oli mukana myös Suomen television lapsiteatterissa ja Sirkus Papukaijassa yhdessä siskonsa kanssa.


title: Sinikka Sokka

text: Sokka kirjoitti ylioppilaaksi 1968 ja pyrki samana vuonna Teatterikouluun, muttei saanut paikkaa. Hän opiskeli vuoden Helsingin yliopistossa kasvatustieteitä, elokuvataidetta ja kotimaista kirjallisuutta. Sokka pääsi mukaan Ylioppilasteatteriin ja esiintyi pääroolissa Kristiina Halkolan ohjaamassa näytelmässä "Schiivoavat Serafit". Teatterikouluun Sokka pyrki uudelleen 1970 ja pääsi sisään. Samalla kurssilla opiskelivat myös Olli Ikonen, Irma Junnilainen, Pirkko Nurmi, Eeva-Riitta Salo ja Heikki Määttänen. Koulua käytiin Kansallisteatterin vintillä. Opettajina toimivat muun muassa Marja Korhonen, Ismo Kallio, Eila Rinne ja Eeva-Kaarina Volanen. Laulua opettivat muun muassa Kaj Chydenius ja Toni Edelmann.


title: Sinikka Sokka

text: Lukiolaisena Sokka perusti Sinkat-yhtyeen Kirsti Lammisen ja Tommi Lammisen kanssa. Yhtye levytti kaksi laulua. Sinkat otettiin mukaan Hootenanny-kiertueelle, jossa olivat mukana muiden muassa Hootenanny Trio, Anki, Bosse ja Robert sekä Hector. Myöhemmin 1960-luvulla Sokka oli mukana Muksut-yhtyeessa.


title: Sinikka Sokka

text: Merkittävin yhtyeistä oli 1970-luvun alussa perustettu, vasemmistolainen Agit Prop. Sokka on yksi yhtyeen perustajajäsenistä. Yhtye teki myös kansainvälistä uraa. Ensimmäinen esiintyminen ulkomailla oli Berliinin poliittisen laulun festivaaleilla 1971. Myöhemmin yhtye esiintyi muun muassa Chilessä presidentti Salvador Allendelle, vain muutama kuukausi ennen Chilen sotilasvallankaappausta.


title: Sinikka Sokka

text: Sokka on tehnyt myös soololevytyksiä. Hänen ensimmäinen soolosinglensä "En tahdo muistaa/Kauneimmat aamut" ilmestyi vuonna 1968 Love Recordsin kustantamana. Hän osallistui Suomen euroviisukarsintoihin vuonna 1980 kappaleella ”Eräs lapsi ei nuku”. Vuoden 1990 sooloalbumi "Jäätanssi" sisältää Leif Salménin runoja, jotka ovat säveltäneet Eero Ojanen ja Jukka Linkola.


title: Sinikka Sokka

text: Sokka valmistui Teatterikoulusta vuonna 1974 ja sai heti kiinnityksen Helsingin Kaupunginteatteriiin. Hän esiintyi muun muassa näytelmissä "Tulipunakukka", "Gilgamesh", "Pitkäjärveläiset" ja "Candide". Kaksi vuotta valmistumisen jälkeen Sokka kutsuttiin KOM-teatteriin ja hän lähti mukaan. KOMissa hän esiintyi muun muassa näytelmissä "Kerjäläisooppera", "Pohjantähti", "Kolme sisarta", "Myrsky" ja "Kullervo". Sokka jätti KOMin 1985 ja palasi takaisin Helsingin Kaupunginteatteriin, jossa oli ruvettu panostamaan musikaaleihin. Vuonna 1985 esitettiin "Pieni kauhukauppa" ja seuraavana vuonna "Cats".


title: Sinikka Sokka

text: Sokka on ollut monena vuonna mukana UIT:n revyissä, ensimmäisen kerran vuonna 1996. Hän on näytellyt myös Turun kaupunginteatterissa, Lilla Teaternissa, Svenska Teaternissa, Vaasan kaupunginteatterissa, Tampereen teatterissa, Espoon Kaupunginteatterissa, Komediateatteri Arenassa, Teatteri Gorgossa, Musiikkiteatteri Palatsissa, Lahden kaupunginteatterissa sekä useissa kesäteattereissa. Sokka esiintyi 2012 Tampereen Työväen Teatterin Liz-musikaalissa, jossa hän esitti vanhaa Elizabeth Tayloria.


title: Sinikka Sokka

text: Sokka on tehnyt lukuisia tv-rooleja. Sokka näytteli Matleenaa Anja-Maija Leppäsen ohjaamassa sarjassa "Matleena ja päärynäpuu", jota tehtiin vuosina 1970–74. Larin Paraskesta kertovassa tv-elokuvassa Sokka näytteli nuorta Paraskea. Eeva-Kaarina Volanen oli vanha Paraske ja Sokan tytär Emilia lapsi. Vuonna 1989 Yle esitti Sulevi Peltolan ohjaaman sketsisarjan "Tytöt", jonka rooleissa olivat Sokan lisäksi Riitta Havukainen ja Ulla Tapaninen. 1990-luvulla Sokka on näytellyt muun muassa draamasarjassa "Vuoroin vieraissa".


title: Sinikka Sokka

text: Sokka on esiintynyt "Salatut elämät" -sarjassa ja vieraillut myös "Käenpesä"-sarjassa. Sokka tunnetaan myös sarjasta "Samaa sukua, eri maata", jossa hän näytteli Marja-Liisa Kilappaa. Yhtenä päätöistään hän pitää televisioon "Pikku Kakkoselle" esittämiään Grimmin satuja. Sarjaa tehtiin kaikkiaan 35 osaa. Sinikka Sokka toimii Jimin Laiva-sarjan kertojana. Syksyllä 2014 Sokka kilpaili "Tanssii tähtien kanssa" -ohjelman yhdeksännellä tuotantokaudella.


title: Sinikka Sokka

text: Sokka on tehnyt myös äänirooleja. Niitä on ollut muun muassa Disney-elokuvissa "Herkules", "Maija Poppanen" ja "Pocahontas II" sekä Foxin "Anastasiassa".


title: Sinikka Sokka

text: Sokka oli jo teini-ikäisenä kiinnostunut politiikasta. Hän on yhtyeidensä, erityisesti Agit Propin, kanssa ottanut lauluillaan kantaa ajankohtaisiin aiheisiin. Rauhanaate ja humanismi ovat Sokalle tärkeitä arvoja. Vuoden 2008 kuntavaaleissa Sokka oli vihreiden ehdokkaana Helsingin kaupunginvaltuustoon tulematta valituksi.


title: Sinikka Sokka

text:
Sokka on ollut naimisissa Bengt Packalénin ja Leif Salménin kanssa. Ensimmäisestä avioliitosta hänellä on yksi tytär. Sinikka Sokka on ollut vuodesta 1996 avoliitossa jääkiekkovalmentaja Alpo Suhosen kanssa mutta tämä avoliitto on sittemmin päättynyt.
Kokoelmia ja muita levytyksiä, joilla Sinikka Sokka on mukana.
Sinikka Sokka laulaa:


title: Taneli Mäkelä

text: Taneli Mäkelä (s. 10. maaliskuuta 1959 Espoo) on suomalainen näyttelijä ja laulaja. Hän on elokuvaohjaaja Ville Mäkelän ja näyttelijä Konsta Mäkelän veli. Hän on tullut erityisesti tunnetuksi television sketsi- ja komediasarjoista. Monissa niistä hän on ollut myös käsikirjoittajana, usein yhdessä Pirkka-Pekka Peteliuksen kanssa.


title: Taneli Mäkelä

text: Mäkelä valmistui Teatterikorkeakoulusta vuonna 1985.


title: Taneli Mäkelä

text: Televisiosarjoja, joissa Mäkelä on ollut mukana ovat muun muassa "Ihmisten puolue", "Musta tuntuu", "Fakta homma", "Akkaa päälle", "Team Ahma", "Kaverille ei jätetä", "Kivi ja Kilpi", "Ou nou!", "Handu pumpulla" ja "Helppo elämä". Hän on vieraillut myös sketsisarjassa "Läpiveto".


title: Taneli Mäkelä

text: Mäkelä on keikkaillut myös tangolaulajana ja levyttänyt useita albumeja.


title: Taneli Mäkelä

text: Keväästä 2009 alkaen Mäkelä näytteli Arto Maasalmea draamasarjassa "Kotikatu". Mäkelä nähtiin myös keväästä 2009 lähtien "Helppo elämä" -sarjassa rikollisen Erkki "Eki" Julkusen roolissa. Hän esiintyi sarjassa vuoteen 2011 asti.


title: Joulupuuro

text: Joulupuurolla tarkoitetaan yleensä riisipuuroa, joka Länsi-Suomessa on perinteisesti tehty keittämällä ja Itä-Suomessa uunissa hauduttamalla. Perinteisesti puuroon lisätään manteli, jonka lautaselleen saaminen tietää hyvää onnea. Puuro nautitaan kanelin, sokerin ja maidon tai voisilmän kanssa. Monesti joulupuuron kanssa tarjotaan myös luumu- tai sekahedelmäkiisseliä. Riisipuuro on tullut Suomen juhlaruokavalikoimaan 1800-luvulla.


title: Joulupuuro

text: Joulupuuro syödään useissa perheissä jouluaattopäivän aikana. Joskus puuro nautitaan myös jouluaterian yhteydessä. Ennen joulua joulupuuroa syödään kouluissa, laitoksissa ja työpaikoilla. Joulupuuro kuuluu sekä talonpoikaiseen että kaupunkilaiseen jouluperinteeseen. Se on keitetty kokomaitoon, johon on voitu vielä lisätä kermaa. Keskiaikaisessa piilotusleikissä ruokaan kätkettiin esimerkiksi lantti tai papu, ja sen löytäjä sai päättää, kuka sai tehdä hassuja temppuja muun seurueen viihdyttämiseksi. Ruotsissa alettiin 1800-luvusta lähtien kätkeä pavun sijaan mantelia, joka tuotti löytäjälleen onnea. Kerrotaan, että presidentti Svinhufvud pyysi nakkaamaan puurokattilaan kourallisen manteleita, jotta kaikille puuronsyöjille varmasti riittäisi onnea.


title: Gare du Nord

text: Gare du Nord on yksi SNCF:n ("Société Nationale des Chemins de fer Français") eli Ranskan valtionrautateiden kuudesta suuresta asemasta Pariisissa. Asema on Ranskan vilkkain rautatieasema matkustajamäärällä mitattuna (180 miljoonaa matkustajaa vuodessa) ja eräiden arvioiden mukaan maailman kolmanneksi vilkkain rautatieasema. Asemalla on myös useita Pariisin metron asemia ja RER-junan asema.


title: Gare du Nord

text: Asemalta on yhteyksiä Pohjois-Ranskaan sekä Ranskan ulkopuolelle Lontooseen Eurostar-junilla sekä Belgiaan, Alankomaihin ja Saksaan Thalys-junilla. Asemalla on 31 junalaituria.


title: Katriina Honkanen

text: Marja Katriina Honkanen (s. 14. elokuuta 1960 Savonlinna) on suomalainen näyttelijä ja laulaja. Hän aloitti Mikkelin teatterin johtajana syksyllä 2014.


title: Katriina Honkanen

text: Honkanen opiskeli Teatterikorkeakoulussa vuosina 1982–1986 ja valmistui teatteritaiteen maisteriksi 1992. Näyttelijänä hänet tunnetaan parhaiten "Metsolat"-televisiosarjan Eeva Metsolana ja laulajana kappaleista ”Silta”, ”Siljan talossa”, ”Joskus” ja ”Matka Charlien kanssa”. Honkasen keskeinen laululyriikka on koottu Sanasadon vuonna 2006 julkaisemaan teokseen "Mä joki oon – laululyriikkaa vuosilta 1987–2006". Honkasen kahdeksas studioalbumi "Halla" julkaistiin 18. helmikuuta 2009.


title: Katriina Honkanen

text:
Oman soolotuotantonsa lisäksi Honkanen on tehnyt musiikkia näyttämölle sekä muutamille artisteille.
Honkanen on lisäksi tehnyt Tuija Rantalaisen kanssa Kurtisaani ja neitsyt -musiikkinovellin jonka hän on käsikirjoittanut ja ohjannut itse.


title: Katriina Honkanen

text: Honkanen ohjasi suositusta tv-sarjasta Metsoloista tehdyn teatteriversion Mikkelin kesäteatteriin kesällä 2017. Näytelmän nimi on Metsolat – Urjanlinna.


title: Katriina Honkanen

text: Honkasen vanhemmat olivat näyttelijät Reino Honkanen (1924–2008) ja Irmeli Heinänen (1923–1983). Hänen aviomiehensä on muusikko Ilkka Tenhunen. He avioituivat vuonna 1980 ja heillä on 1986 syntynyt tytär.


title: D.C. United

text: D.C. United on yhdysvaltalainen jalkapalloseura, joka pelaa Major League Soccer -liigassa. Se pelaa kotiottelunsa Audi Fieldillä Washingtonissa. Seura kuuluu MLS:n itäiseen konferenssiin.


title: D.C. United

text: Seura perustettiin vuonna 1995 ja se oli yksi MLS:n kymmenestä perustajajäsenestä. Seura on voittanut MLS:n mestaruuden (MLS Cup) neljä kertaa, vuosina 1996, 1997, 1999 ja 2004. Lisäksi se on ollut kerran finaalin häviävänä osapuolena; vuonna 1998 Chicago Fire vei MLS Cupin mestaruuden maalein 2–0. United on voittanut myös kolmesti Lamar Hunt US Open Cupin mestaruuden, vuosina 1996, 2008 ja 2013, ja neljästi MLS Supporters’ Shieldin (liigan runkosarjan voittaja), vuosina 1997, 1999, 2006 ja 2007. Seura on hankkinut menestystä myös CONCACAFin järjestämissä turnauksissa: se voitti vuonna 1998 CONCACAF Champions’ Cupin ja Copa Interamericanan.


title: D.C. United

text: D.C. Unitedin pääkilpailijana pidetään Red Bull New Yorkia (aiemmin "MetroStars"). Seurat ovat kilpailleet vuodesta 2002 lähtien Atlantic Cupin voitosta: palkinnon voittaa vuosittain se seura, joka on saanut enemmän pisteitä seurojen keskinäisissä otteluista runkosarjassa.


title: D.C. United

text: D.C. United pelasi 22 kauden ajan kotiottelunsa Robert F. Kennedy Memorial Stadiumilla. Heinäkuussa 2018 se siirtyi uudelle erityisesti jalkapalloa varten suunnitellulle ("soccer-specific stadium") Audi Fieldille, jolla on noin 20 000 katsojapaikkaa. Stadion sijaitsee lounais-Washingtonissa kahden kilometrin päässä National Mallista.


title: Puerta de Alcalá

text: Puerta de Alcalá (suomeksi "Alcalán portti") on riemukaari Espanjan pääkaupungissa Madridissa. Se sijaitsee Plaza de la Independencialla ("Itsenäisyyden aukio") lähellä kaupungin keskustaa ja Buen Retiron puistoa. Nimensä portti on saanut vanhasta kulkuväylästä läheiseen Alcalá de Henaresin kaupunkiin. Tuo väylä, Calle de Alcalá, on nykyään yksi Madridin vilkkaimpia katuja ja kaupungin liike-elämän keskus. Aukiolta haarautuu myös kaksi muuta suurta katua, Calle de Serrano pohjoiseen ja Calle de Alfonso XII etelään.


title: Puerta de Alcalá

text: Puerta de Alcalá rakennettiin kuningas Kaarle III:n käskystä portiksi kaupungin vanhalle muurille, joka tuohon aikaan oli vielä pystyssä. Se korvasi aiemman kahdesta erillisestä vartiotornista koostuneen portin, joka oli rapistunut erittäin huonokuntoiseksi. Rakennustyöt alkoivat vuonna 1778 italialaisen arkkitehdin Francesco Sabatinin johdolla. Muuri purettiin vuonna 1869 ja samalla Plaza de la Independencia sai nykymuotonsa.


title: Puerta de Alcalá

text: Graniitista ja kalkkikivestä valmistettu rakennelma koostuu viidestä holvista, joista kolme keskimmäistä on kaaren muotoisia ja kaksi laitimmaista tasapäisiä. Jokaisessa holvissa oli teräsristikko, jotka laskettiin iltaisin. Keskimmäisen holvin yläpuolella on kivilaatta, jossa latinankieliset sanat: "Rege Carolo III. Anno MDCCLXXVIII." (Kuningas Kaarle III. Vuosi 1778.) Aivan monumentin huipulla on kuningasperheen vaakunaa kuvaava veistos.


title: Pertti Koivula

text: Pertti Matti Koivula (s. 17. huhtikuuta 1961 Ranua) on suomalainen näyttelijä ja laulaja. Koivulan ensimmäinen suurempi elokuvarooli oli Lahtinen vuoden 1985 "Tuntemattomassa sotilaassa". Sittemmin hän on näytellyt monessa muussakin suomalaisessa elokuvassa ja televisiosarjassa.


title: Pertti Koivula

text: Koivula nousi pinnalle tangolaulajana "Onnen maan" siivittämänä. Televisiohitti "Kohtalon tango" (jota Veikkaus käytti mainoksessaan) nosti hänet suosituksi myös laulajana. Hän on keikkaillut myös veljensä Ilkka Koivulan kanssa soittaen rokkia nimellä Veljekset Koivula & Todistajat. Vuosina 1993–1999 Koivula oli naimisissa näyttelijä Henriikka Salon kanssa. Koivula opiskeli alun pitäen opettajaksi Lapin Korkeakoulussa 1982–1984 ja 1985–1989 hän opiskeli Teatterikorkeakoulussa, josta hän valmistui teatteritaiteen maisteriksi. Rovaniemeltä hänet poimi Tuntematon Sotilas -elokuvaansa elokuvaohjaaja Rauni Mollberg. Televisiossa hänen ensimmäinen suurempi roolinsa oli Jouko Turkan ohjaamassa televisiosarjassa "Seitsemän veljestä" (1989), johon silloin Teatterikorkeakoulun rehtorina toiminut Turkka valitsi veljesten rooleihin näytteilijät koulun oppilaista. Koivula nähtiin sarjassa Laurina.


title: Pertti Koivula

text: Koivula on toiminut myös ääninäyttelijänä joidenkin animaatioelokuvien suomenkielisissä versioissa.


title: Pertti Koivula

text: Pertti Koivula esittää radiotoimittaja Keskistä, "The Ääntä" Yleisradion Radioteatterin huvikuunnelmasarjassa "Hanhen selästä", jota on esitetty Yle Radio 1 -kanavalla keväästä 2011 alkaen.


title: Pertti Koivula

text: Pertti Koivula harrastaa radioamatööritoimintaa (radioamatööritunnus OH2BEE).


title: Pertti Koivula

text: Pertin kiinnostus radioamatööritoimintaan tapahtui jo nuorena Ranualla. Vuonna 1980 hän sai kutsumerkin OH9PK. Sittemmin harrastus tuli uudestaan mukaan ja Pertillä on paitsi OH2BEE tunnus, myös OG2W, OG0W ja OH9U.


title: Thalys

text: Thalys on suurnopeusjuna, joka liikennöi Ranskan, Belgian, Alankomaiden ja Saksan välillä Dortmundista, Kölnistä ja Amsterdamista Brysselin kautta Lilleen ja Pariisiin, talvisin myös Ranskan Alpeille. Thalys-junia operoi Thalys International -yhtiö, jonka omistavat Ranskan, Belgian ja Saksan valtiolliset rautatieyhtiöt, SNCF (62 %), NMBS/SNCB (28 %) ja DB (10 %).


title: Thalys

text: Thalys-junat on muunneltu ranskalaisesta TGV-suurnopeusjunasta siten, että ne voivat kulkea Ranskan, Belgian, Alankomaiden ja Saksan rautateillä eri sähkö- ja ohjausjärjestelmissä. Junia on kahdentyyppisiä, yhteensä 26 kappaletta. Yhdeksässä junassa ("PBA-junat") on kolme eri sähkönsyöttömahdollisuutta (25 kV 50 Hz, 1,5kV DC, 3 kV DC) ja ne ajavat Ranskan ja Amsterdamin välillä. Nämä junat omistaa SNCF. Junista 16 kappaletta ("PBKA-junat") toimii neljällä eri jännitteellä (edellisten lisäksi 15 kV 16,7 Hz) ja ne pystyvät ajamaan kaikilla Thalys-reiteillä. PBKA-junien omistajia ovat SNCF, SNCB, DB ja alankomaalainen Nederlandse Spoorwegen (NS).


title: Thalys

text: Noin 300 kilometrin matkalla Brysselistä Pariisiin (Gare du Nord) matka-aika on 1 h 22 min. Huippunopeus on 300 km/h.


title: Thalys

text: Osa suurnopeusradoista ovat samoja, joita pitkin Eurostar-junat matkaavat Pariisista ja Brysselistä Lillen ja kanaalitunnelin kautta Lontooseen.


title: Himos

text: Himos on Jämsässä sijaitseva matkailukeskus, joka on tullut tunnetuksi Himos Hiihtovuoren hiihtokeskuksesta. Ensimmäiset laskettelurinteet avattiin vuonna 1984. Himoksen rinteiden suurin korkeusero on 151 metriä. Alueen perustajat olivat Juhani Ojala ja Päivi Kuokkanen.


title: Himos

text: Himos on valittu vuoden hiihtokeskukseksi ensimmäisen kerran vuonna 1995 ja uudestaan vuonna 2001. Lisäksi Himoksen hiihtokoulu on valittu Vuoden hiihtokouluksi vuosina 1998 ja 2002.


title: Himos

text: Alueella on latuverkosto, moottorikelkkareittejä ja runsaasti ympärivuotiseen käyttöön soveltuvia mökkejä. Kesällä Himoksella järjestetään tapahtumia, joista tunnetuin on Himos Festival. Kesällä Himoksella voi harrastaa muun muassa golfia, mönkijäajeluja, melontaa, kalastusta, maastopyöräilyä, sauvakävelyä sekä patikointia. Lähiseudulla on tarjolla myös värikuula-ammuntaa, koiravaljakkoajelua, ratsastusta ja kulttuuritapahtumia. 8 hissiä:5 hissiä:


title: Himos

text: lisäksi:


title: Reaktionopeus

text: Reaktionopeus on kemiallisen reaktion nopeus ja määritellään reaktion lähtöaineiden häviämisnopeutena tai tuotteiden syntymisnopeutena. Reaktionopeuteen vaikuttavat reagoivien aineiden kemiallinen luonne, konsentraatio, pinta-ala, reaktion lämpötila ja katalyytti. Reaktionopeus riippuu reaktion kertaluvusta. Usein reaktiossa on useampi vaihe ja reaktiossa muodostuu ennen lopullista tuotetta useita välituotteita eli "intermediaatteja". Reaktionopeuden määrittää tällöin suurimmaksi osaksi reaktion hitain välivaihe.


title: Reaktionopeus

text: Reaktionopeus "v" (myös r tai R) lasketaan reaktioon osallistuvien aineiden konsentraatioiden muutosnopeutena:


title: Reaktionopeus

text: minkä kanssa ekvivalentti yhtälö on


title: Vuokko Hovatta

text: Vuokko Leena Hovatta (s. 2. syyskuuta 1972 Espoo) on suomalainen näyttelijä ja laulaja. Hän tuli tunnetuksi suositun Ultra Bra -yhtyeen jäsenenä. Ultra Bran hajottua Hovatta lauloi Tekniikan ihmelapset -yhtyeessä. Vuonna 2008 hän julkaisi ensimmäisen sooloalbuminsa. Hovatta valmistui näyttelijäksi Teatterikorkeakoulusta vuonna 1999 ja on kiinnitettynä Helsingin kaupunginteatteriin.


title: Vuokko Hovatta

text: Hovatta opiskeli viulun ja pianon soittoa jo lapsena. Lisäksi hän lauloi Tapiolan kuorossa. Myöhemmin hän opiskeli kolme vuotta Sibelius-Akatemiassa.


title: Vuokko Hovatta

text: Hovatta liittyi Ultra Brahan vuonna 1995 ja on mukana kaikilla sen julkaisemilla albumeilla. Kun Ultra Bra hajosi vuonna 2001, Hovatta perusti Tekniikan ihmelapset -yhtyeen yhdessä Marzi Nymanin, Jukkis Kiviniemen ja Marko Timosen kanssa. Yhtyeen ainoa albumi "Syntymäpäivä" ilmestyi vuonna 2004.


title: Vuokko Hovatta

text: Helmikuussa 2008 ilmestyi Hovatan ensimmäinen sooloalbumi "Lempieläimiä". Lisäksi Hovatta oli mukana Suomen euroviisukarsinnassa 2008 kappaleella ”Virginia”, joka kertoo kirjailija Virginia Woolfista.


title: Vuokko Hovatta

text: Hovatta laulaa myös Kerkko Koskinen Kollektiivissa.


title: Vuokko Hovatta

text: Hovatta valmistui teatteritaiteen maisteriksi Teatterikorkeakoulun näyttelijätyön koulutusohjelmasta vuonna 1999. Hän on näytellyt useissa Suomen Kansallisteatterin ja Helsingin kaupunginteatterin näytelmissä ja musikaaleissa. Vuokko Hovatan ensimmäinen teatterirooli oli Espoon kaupunginteatterin "Tahdon, tahdon" -musikaalissa keväällä 1998. Hovatan ensimmäinen elokuvarooli on Raimo O. Niemen vuonna 2006 ilmestyneessä elokuvassa "Suden arvoitus". Tämän lisäksi hän on tehnyt elokuvissa dubbauksia.


title: Vuokko Hovatta

text: Vuokko Hovatta on nelilapsisen perheen toiseksi vanhin. Hovatan isä on koulutukseltaan diplomi-insinööri ja äiti Outi Hovatta on lääketieteen professori. Hovatta meni naimisiin ollessaan 22-vuotias, mutta liitto päättyi pian eroon. Myöhemmin Hovatalle on syntynyt kaksi tytärtä. Esikoinen kuoli synnytyksessä ja kuopus syntyi vuonna 2004. Hovatta on ollut avoliitossa näyttelijä Eero Ahon kanssa. Pari erosi vuonna 2013. Hovatta seurusteli siitä saakka muusikko Zarkus Poussan kanssa tämän kuolemaan, vuoteen 2016 asti.


title: Peliplaneetta.net

text: Peliplaneetta.net oli vuonna 2001 perustettu videopelisivusto ja yksi Suomen suurimmista ja pisimpään toimineista lajissaan. Sivusto päätettiin sulkea vuoden 2014 alussa.


title: Peliplaneetta.net

text: Peliplaneetta.net:ssä julkaistiin peliarvosteluja muutama kappale viikossa. Yhteensä artikkelikirjastosta löytyi noin 600 peliarvostelua ja peliaiheista artikkelia. Uutisarkistossa oli yli 6 000 uutista, uusia julkaistiin joka arkipäivä. Rekisteröityneillä käyttäjillä oli mahdollisuus kommentoida uutisia ja ladattavissa olevia tiedostoja. Sivusto julkaisi myös Peliplaneetta-nimistä peliaiheista sarjakuvaa, jota piirsi Jari Tapani Peltonen. Sisällöntuottajan vaihtumisen myötä viimeistä osaa ei kuitenkaan julkaistu sivulla vaan Pärssisen Peliuutiset-blogissa ja piirtäjän kotisivuilla. Peliplaneetta.net:ssä oli useaan otteeseen ollut erilaisia kilpailuja, joissa on ollut palkintoina peleihin liittyvää tavaraa.


title: Peliplaneetta.net

text:
Kesällä 2005 tuli 45 000 rekisteröityneen käyttäjän rajapyykki täyteen. Sivustolla vieraili yli 250 000 eri kävijää kuukaudessa vuonna 2005. Helmikuussa 2006 rekisteröityjä käyttäjiä oli noin 55 000. Kävijämäärät kuitenkin kääntyivät lopulta jyrkkään laskuun.
Sivustolla oli myös oma foorumi, jossa oli useita eri keskustelualueita.


title: Peliplaneetta.net

text: Peliplaneetta.net:llä oli käytössään pelipalvelimia "Counter-Strikelle" ja "lle". Helmikuussa 2006 lle tuli myös oma palvelimensa. Peliserverit poistettiin käytöstä teknisten ongelmien vuoksi, eivätkä ne olleet tekemässä paluuta. Peliplaneetasta oli voinut ladata erilaisia peleihin liittyviä tiedostoja, kuten päivityksiä, videoita ja demoja. Tiedostojen kokonaismäärä oli kirjoitushetkellä noin 100 gigatavua, ja ne olivat ladattavissa ilmaiseksi ilman rekisteröitymistä.


title: Peliplaneetta.net

text: Peliplaneetta.net syntyi Jippii Groupin aiemman, vuonna 2001 perustetun CoreOnline-sivuston pohjalle. Peliplaneetan ylläpitäjät, joihin kuului muun muassa Mikko Heinonen, perustivat Alasin Media Oy:n, jonka kautta sivustoa ylläpidettiin.


title: Peliplaneetta.net

text: Kun uuden omistajat vaihtoivat sivuston sisällöntuottajan H-Towniin 2007, Alasin Media Oy perusti V2.fi-sivuston.


title: Peliplaneetta.net

text: Sisällöntuottajan vaihdon yhteydessä foorumien moderaattorit vaihdettiin kokonaan ja uusi ylläpito valitsi uudet moderaattorit hakijoiden joukosta. Vaihdoksesta ei etukäteen ilmoitettu Alasin Medialle tai Peliplaneetta.netin käyttäjille.


title: Peliplaneetta.net

text: Elisa päätti sulkea Peliplaneetan tammikuun lopussa 2014. Elisan mukaan sivusto oli sopimaton yrityksen verkkostrategiaan eikä yritys ollut halukas kehittämään sivustoa.


title: Ride the Lightning

text: Ride the Lightning on thrash metal -yhtye Metallican vuonna 1984 ilmestynyt toinen studioalbumi, jonka kantava teema on kuolema. "Ride the Lightningin" kappaleet kertovat muun muassa sodista ja itsemurhasta. Albumin nimikappale kertoo kuolemanrangaistuksesta sähkötuolissa.


title: Ride the Lightning

text: Albumi oli tuotannollisesti, sävellyksellisesti sekä sanoituksellisesti suuri harppaus eteenpäin esikoisalbumi "Kill ’Em Allista". ”For Whom the Bell Tolls” on viittaus Ernest Hemingwayn samannimiseen romaaniin (), joka kertoo Espanjan sisällisodasta ja fasismista. Kappale sisältää basisti Cliff Burtonin kuuluisan bassokitarariffin. Albumia on myyty viisi miljoonaa kappaletta pelkästään Yhdysvalloissa.


title: Ride the Lightning

text: Raita ”Fade to Black” kertoo itsemurhasta ja on ensimmäinen Metallican powerballadiksi luokiteltava kappale. ”Creeping Death” kertoo Jumalan kostosta juutalaisia orjuuttavassa muinaisessa Egyptissä.


title: Ride the Lightning

text: "Ride the Lightning" päättyy instrumentaalikappaleeseen ”The Call of Ktulu”, jota yhtye teki kuukausia, ja jonka sävellystyöhön suurimmilta osin vaikuttivat Hetfield ja Burton.


title: Ride the Lightning

text: Kappale on albuminsa tunnetuimpia ja myös Metallican nopeimpia kappaleita.


title: Ride the Lightning

text: Kappale alkaa kahden akustisen kitaran soitolla. Noin neljänkymmenen sekunnin kohdalla se muuttuu erittäin nopeatempoiseksi thrash-metalliksi. Kappale kertoo ydinsodasta ja sen hulluudesta. Kappaleen intron on säveltänyt Metallican edesmennyt basisti Cliff Burton.


title: Ride the Lightning

text: Kappale alkaa raskaalla, hitaalla introlla ja jatkuu koko ajan raskaana sooloon asti, jolloin kappale nopeutuu hieman. Monikerroksisten soolo-osuuksien jälkeen se palaa kuitenkin takaisin alkupuoliskon hitaampiin ja raskaampiin riffeihin. Kappale kertoo kuolemantuomiosta sähkötuolissa.


title: Ride the Lightning

text: ”Ride the Lightning” on Metallican viimeisiä kappaleita, joiden sävellystyöhön entinen soolokitaristi Dave Mustaine osallistui.


title: Ride the Lightning

text: Kappaletta on soitettu muutamia kertoja livenä vuoden 1986 Roskilden festivaalien jälkeen.


title: Ride the Lightning

text:
Kappale on levyn nopeatempoisimpia ja aggressiivisimpia ja basso on jälleen keskeisessä osassa kappaleessa. Kirk Hammett kirjoitti osan kappaleen riffeistä alun perin aiemmalle yhtyeelleen Exodukselle, mutta käyttikin niitä vasta siirryttyään Metallicaan. Exodus käytti riffejä myöhemmin "Impaler" -kappaleessa, johon myös Hammett on merkitty säveltäjäksi.
Kappaletta pidetään Escapen ohella levyn "ikuisena väliinputoajana", sillä kumpaakaan kappaletta ei juuri kuulla Metallican konserteissa.


title: Ride the Lightning

text: Kappale kertoo miehestä, joka on joutunut loukkuun jääpeitteen alle ja taistelee siellä elämästään.


title: Ride the Lightning

text: Kappale on soitettu livenä ainoastaan kerran Orion Music -festivaaleilla kesällä 2012, jossa kuultiin koko "Ride the Lightning".


title: Ride the Lightning

text: Kappale on albumin nimikkokappaleen tavoin melko hidastempoinen. Kappaletta säveltäessään yhtye pelkäsi fanien mahdollisia reaktioita: heidän mielestään raita oli liian pop-vivahteinen.


title: Ride the Lightning

text:
Kappaleen sävellyksestä vastasivat pääasiassa yhtyeen basisti Cliff Burton sekä yhtyeestä tuolloin jo eronnut kitaristi Dave Mustaine, muut säveltäjät ovat rumpali Lars Ulrich ja laulaja-kitaristi James Hetfield.
Kappale alkaa akustisen kitaran riffillä, joka jatkuu puolitoista minuuttia, minkä jälkeen sähkökitarat soittavat alkua mukailevaa riffiä. Noin kolmen minuutin kohdalla alkaa kitarasoolo. Kuuden minuutin kohdalla rummut alkavat lyödä kitarariffejä mukaillen. Bassolla on kappaleessa hyvin tärkeä osa ja se onkin bassovetoinen.


title: Ride the Lightning

text: Lopussa kappale muuttuu vielä melodiseksi. Yhtye työsti kappaletta useita kuukausia. ”The Call of Ktulu” oli ensimmäinen "Ride the Lightningin" kappale, jota soitettiin livenä, mutta sen muoto oli tuolloin jammailevampi ja vapaammin sovitettu kuin albumin versiolla. Kokonaisuudessaan kappale soitettiin San Franciscon sinfoniaorkesterin kanssa ja kappale on mukana "S&M"-tupla-CD:llä sekä DVD:llä. Kappaletta harvemmin kuulee livenä, mutta mm. Big Four -kiertueella kappale kuultiin useita kertoja.


title: Ride the Lightning

text: Kappaleen työnimenä oli alun perin ”When Hell Freezes Over”, mutta yhtye vaihtoi sittemmin nimeä, kenties Cliff Burtonin Lovecraft-innostuksen saattelemana.


title: Heikki Värtsi

text: Heikki (alk. ) Värtsi (s. 22. elokuuta 1931 Käkisalmi – 11. marraskuuta 2013 Helsinki) oli suomalainen balettitanssija ja yksi kautta aikojen tuotteliaimpia suomalaisia musikaaliohjaajia ja -koreografeja. Värtsistä tuli taiteilijaprofessori 1984.


title: Heikki Värtsi

text: Värtsin karjalankielisen perheen evakkotaival johti talvisodan päättäneen Moskovan rauhan 1940 jälkeen luovutetusta Karjalasta Jyväskylään. Isä Pjotr (Pekka) Värtsi oli kauppias jo Käkisalmessa ja Sortavalassa, mutta avasi liikkeen Jyväskylässäkin toria vastapäätä nimeltään P. Värtsi Oy. Heikki Värtsin ensimmäinen rooli oli Pinokkiona Jyväskylän Työväenteatterissa 11-vuotiaana. Paikallisen liikunnanopettajan tekemä koreografia sytytti pojassa ajatuksen tanssijan urasta.


title: Heikki Värtsi

text: Värtsi aloitti ylioppilaaksi tultuaan opinnot Helsingin kauppakorkeakoulussa, mutta tanssiharrastus vei voiton. Hän aloitti balettitanssijana opiskeltuaan Suomalaisen oopperan balettikoulussa. Kansallisteatterissa hän myöhemmin yhdisti ensitanssijana ja myöhemmin koreografina klassista ja jazztanssia. Jazztanssia Värtsi opiskeli myös New Yorkissa.


title: Heikki Värtsi

text: Musiikkiteatterikipinän Värtsi sai ohjaamalla Tampereen Teatterissa "West Side Storyn" ensimmäisenä Suomessa vuonna 1963. Hänen muita ohjauksiaan olivat "Viulunsoittaja katolla", "Zorbas", "Piukat paikat", "Enkeleitä Broadwaylla" ja "Loistokaupunki". Myös wieniläisoperetit ja klassisen baletin esitykset kuuluivat hänen niin tanssi- kuin ohjauskokemuksiin. Hän lienee tanssinut tai ohjannut kaikissa Suomen teattereissa ja esiintynyt lukuisilla maailman huippuestradeilla.


title: Tatjana Lebedeva

text: Tatjana Romanovna Lebedeva (, s. 21. heinäkuuta 1976 Volgograd, Neuvostoliitto) on venäläinen pituushyppääjä ja kolmiloikkaaja, olympiavoittaja ja kuusinkertainen maailmanmestari.


title: Tatjana Lebedeva

text: Lebedeva on 173 senttimetriä pitkä.


title: Tatjana Lebedeva

text: Lebedeva saavutti pronssia junioreiden MM-kilpailujen kolmiloikassa Lissabonissa 1994. Nuorten EM-kisoissa 1995 hän sijoittui kolmiloikassa hopealle ja pituushypyssä kuudenneksi. Ensimmäisissä aikuisten arvokisoissaan 1998 Budapestin EM-kisoissa hän oli kolmiloikassa viides ja seuraavana vuonna Sevillan MM-kilpailuissa neljäs.


title: Tatjana Lebedeva

text: Ensimmäisen aikuisten arvokisamitalinsa Lebedeva voitti Gentin sisäratojen EM-kilpailuista 2000, väriltään kultaisen. Sydneyn kesäolympialaisissa hän sai kolmiloikassa pronssia tasan 15 metrin hypyllä. Seuraavana vuonna hän voitti kolmiloikassa hopeaa Lissabonin sisäratojen MM-kisoista ja kultaa Edmontonin ulkoratojen MM-kisoissa tuloksella 15,25. Lisäksi hän voitti kolmiloikan Pekingissä pidetyissä universiadeissa. Vuonna 2003 Lebedeva karsiutui halli-MM-kisoissa Birminghamissa kolmiloikan loppukilpailusta, mutta voitti toisen ulkoratojen maailmanmestaruutensa Pariisin MM-kisoista samana vuonna tuloksella 15,18.


title: Tatjana Lebedeva

text: 2004 sisäratojen MM-kisoissa Budapestissa Lebedeva voitti kultaa sekä pituushypyssä että kolmiloikassa (ME-tuloksella 15,36). Saman vuoden syksyllä Ateenan olympialaisissa hän voitti pituushypyssä kultaa tuloksella 707 ja kolmiloikassa pronssia. Vuonna 2005 Lebedeva jätti Helsingin MM-kisat väliin kolmiloikan karsinnan jälkeen keskittyäkseen Kultaiseen liigaan. Hän voittikin ainoana urheilijana kaikki oman lajinsa, kolmiloikan, osakilpailut, ja voitti näin itselleen koko miljoonan Yhdysvaltain dollarin kultapotin. 2006 Moskovan MM-hallikisoissa Lebedeva voitti maailmanmestaruuskultaa tuloksella 14,95. Samana vuonna hän voitti kultaa myös Göteborgin EM-kisoissa 15,15 kantaneella viimeisen kierroksen hypyllään. Vuoden 2007 Osakan MM-kilpailuissa Lebedeva voitti pituushypyn kultaa tuloksella 703, jonka hän hyppäsi kahteen kertaan, sekä saavutti kolmiloikassa hopeaa tuloksella 15,07. Lebedeva oli myös ollut kaksi vuotta voittamaton kolmiloikassa, ennen kuin Kuuban Yargelis Savigne löi hänet MM-kisoissa.


title: Tatjana Lebedeva

text: Pekingin olympialaisissa 2008 Lebedeva sijoittui sekä kolmiloikassa että pituushypyssä alun perin hopealle, mutta hän menetti mitalinsa vuonna 2016 kun hänen kisoissa antamansa dopingnäytteen uusintatutkimuksessa oli merkkejä anabolisten steroidien käytöstä. Berliinin MM-kisoissa 2009 Lebedeva voitti pituushypyssä hopeaa tuloksella 697. Kolmiloikassa hän oli kuudes. Lontoon olympialaisissa 2012 hän sijoittui kolmiloikassa kymmenenneksi.


title: Tatjana Lebedeva

text: Lebedeva on voittanut ssa pituushypyn ja sekä kolmiloikan ja 2006. Ateenan maailmancupissa 2006 hän voitti kolmiloikan.


title: John LeClair

text: John Clark LeClair (s. 5. heinäkuuta 1969 St. Albans, Vermont, Yhdysvallat) on entinen yhdysvaltalainen ammattilaisjääkiekkoilija. Hänen pelipaikkansa oli vasen laitahyökkääjä.


title: John LeClair

text: Ammattilaisuransa LeClair aloitti vuonna 1991 seuranaan Montreal Canadiens. Vuonna 1994 hän siirtyi Philadelphia Flyersiin, jossa pelasi vuoteen 2004 asti. Vuosina 2005–2006 hänen seuransa oli Pittsburgh Penguins. Joulukuussa 2006 Pittsburgh vapautti LeClairin sopimuksestaan ja hän lopetti uransa.


title: Mitar Subotić

text: Mitar Subotić (23. kesäkuuta 1961 - 2. marraskuuta 1999) eli Suba oli serbialaissyntyinen laulunkirjoittaja, laulaja ja tuottaja, joka asui Brasiliassa vuodesta 1990 kuolemaansa saakka. Suba julkaisi ainoan sooloalbuminsa, "São Paulo Confessionsin" vuonna 1999. Suba kuoli saman vuoden marraskuussa tulipalossa.


title: Pioneer 6, 7, 8 ja 9

text: Pioneer 6, 7, 8 ja 9 olivat avaruusluotaimia Yhdysvaltojen Pioneer-ohjelmassa. Ne olivat Auringon ympäri kiertäviä pyörimällä stabiloituja satelliitteja, joiden energialähteenä olivat aurinkopaneelit ja akut ja tavoitteena planeettojen välisessä avaruudessa tapahtuvien ilmiöiden jatkuva havainnointi. Ne suunniteltiin mittaamaan aurinkotuulta, auringon magneettikenttää ja kosmista säteilyä. Rakenteeltaan ne olivat keskenään samanlaisia ja painoivat kukin 64 kg.Lisäksi 27. elokuuta 1969 laukaistiin Pioneer E, joka tuhoutui 383 sekuntia laukaisun jälkeen.


title: Jukka Linkola

text: Jukka Tapio Linkola (s. 21. heinäkuuta 1955 Espoo) on suomalainen jazzpianisti, orkesterinjohtaja ja säveltäjä. Linkola kuuluu itäsuomalaiseen Collanin sukuun.


title: Jukka Linkola

text: Jukka Linkola opiskeli Sibelius-Akatemiassa 1972–1980 ja teki lisäksi opintomatkan Yhdysvaltoihin. Hän toimi Helsingin kaupunginteatterin kapellimestarina 1979–1992. Vuonna 2011 Linkolalle myönnettiin 10 vuoden taiteilijaprofessoriapuraha, joka jaetaan erittäin ansioituneelle taiteenharjoittajalle. Apurahan saaja voi käyttää taiteilijaprofessorin nimikettä.


title: Jukka Linkola

text: Linkola on tunnettu muun muassa musikaaleistaan. Hänen ensimmäinen musikaalisävellyksensä oli Helsingin Kaupunginteatterille vuonna 1985 tehty "Peter Pan". Sen jälkeen ovat ensi-iltansa saaneet muun muassa "Max ja Moritz" (1987), "Antti Puuhaara" (1994), "Kallion kimallus" (1990) ja "Astoria" (2003). Linkola on säveltänyt musiikin myös muun muassa Matti Kassilan elokuviin "Ihmiselon ihanuus ja kurjuus" (1988) ja "Kaikki pelissä" (1994), Päivi Hartzellin elokuvaan "Lumikuningatar" (1986) sekä ruotsalaisen Mats Arehnin elokuvaan "Valkoisia valheita" (1995).


title: Jukka Linkola

text: Suomen Jazzliitto myönsi Linkolalle vuoden 1979 Yrjö-palkinnon.


title: Jukka Linkola

text: Vuonna 2018 Linkola kertoi traumaattisesta läheltä piti -kokemuksestaan, kun hän putosi jäihin ja hengenlähtö uhkasi.


title: Jukka Linkola

text: Helmikuussa 2017 Linkolalla oli "Abrahamin pidot" -oopperan sävellystyön loppuvaihe käynnissä. Linkola on harrastanut liki 50 vuotta talvikalastusta, jota hän pitää hyvänä vastapainona säveltäjän työlle, jossa on paljon istumista. Ikään kuin hyvin tehdystä työstä itseään palkitakseen Linkola oli lähtenyt jäille kalastamaan. Jään paksuus oli kymmenisen senttiä, ja miehellä oli jäänaskalit ja tuura mukana. Kun hän palasi saaliin kanssa omia jälkiään takaisin ja oli vain noin 15 metrin päässä rannasta, jää antoikin periksi ja mies tippui sen läpi noin nolla-asteiseen meriveteen. Tätä ennen Linkola oli hyräillyt uuden oopperansa laulua ”Merenpohjasta kaiun kuulen”. Jäänaskaleilla ei saanut otetta avannon reunasta, joka oli pelkkää jääsohjoa ja kelluntahaalari täyttyi kylmällä vedellä. Linkolan kodissa taas on ääntä läpäisemättömät ikkunat. Linkola sinnitteli jotenkuten 20 minuuttia ja toivoi, että joku kuulisi hänen huutonsa. Mies oli jo kuoleman rajoilla, kun hän havaitsi rannalla naapurin, joka oli tullut traktorilla auraamaan pihaansa. Linkola sai kiinnitettyä naapurinsa huomion, ja niin hän lopulta pelastui jäistä.


title: Jukka Linkola

text: Kesti vuoden ennen kuin säveltäjä pystyi kertomaan tapauksesta, koska se aiheutti niin suuren trauman. Linkola neuvoo muita pitämään vähintään jäänaskalit mukanaan jäällä, ja varomaan muun muassa kareja, koska niiden luona virtaus heikentää jäätä. Itse hän ei kuitenkaan enää uskalla jäille mennä.


title: Astenosfääri

text: Astenosfääri on Maan litosfäärin alla sijaitseva suuren viskositeetin kivikerros. Astenosfäärissä tapahtuu hitaita konvektiovirtauksia, jotka osaltaan saavat aikaan litosfäärilaattojen liikehdinnän. Astenosfääri alkaa eri kohdissa maankuorta 5–150 kilometrin syvyydestä ja ulottuu 400–650 kilometrin syvyyteen. Astenosfääri on lähimpänä maankuorta valtamerten keskiselänteiden kohdalla ja kauimpana mantereiden vuoristojen kohdalla. 400–650 kilometrin syvyydessä sijaitsee niin sanottu vaipan vaihettumiskerros. Astenosfäärin kivi ei ole kovin tiheää.


title: Milan Mladenović

text: Milan Mladenović (21. syyskuuta 1958 – 5. marraskuuta 1994) oli jugoslavialainen muusikko, joka tunnetaan parhaiten rockyhtye Ekatarina Velikan keulakuvana. Hän syntyi Zagrebissa, mutta hänen perheensä muutteli paljon. Vuonna 1970 Mladenović muutti Belgradiin, jossa hän pian liittyi Limunovo Drvo-yhtyeeseen. Limunovo Drvo ei ehtinyt julkaista mitään, mutta vuonna 1981 Mladenović julkaisi Šarlo Akrobata-yhtyeen kanssa levyn "Bistriji ili tuplji, čovek biva kad..." Šarlo Akrobata hajosi vielä samana vuonna yhtyeen jäsenten välisiin kiistoihin. Pian Mladenović perusti Ekatarina Velika-yhtyeen, jossa hän toimi vuoteen 1994 saakka. Keväällä 1994 Mladenović oli Brasiliassa Suban kanssa levyttämässä albumia "Angel's Breath", joka julkaistiin vasta Mladenovićin kuoleman jälkeen. Mladenović kuoli haimasyöpään Belgradissa marraskuussa 1994.


title: Travemünde

text: Travemünde [] on Lyypekin kaupunginosa ja vanha satamakaupunki Saksassa Travejoen suulla Lyypekinlahden rannalla. Siellä on noin 13 900 asukasta (2006). Travemünde perustettiin tähän tärkeään luonnonsatamaan 1100-luvulla, ja se sai kaupunkioikeudet vuonna 1317. Travemünde kuului hallinnollisesti Lyypekin alaisuuteen vuodesta 1329 alkaen, mutta vasta vuonna 1913 Travemünden kaupunki liitettiin osaksi Lyypekin kaupunkia. Travemünden linnoitukset purettiin vuonna 1807.


title: Travemünde

text: Lyypekin satamaan kuuluvasta Travemünden Skandinavienkai-laiturista lähtee ro-ro-aluksia moniin Itämeren satamakaupunkeihin, muun muassa Turkuun, Helsinkiin ja Hankoon.


title: Travemünde

text: Travemünden majakka vuodelta 1539 on Saksan vanhin majakka Itämeren rannikolla.


title: S&M (albumi)

text: S & M (lyhenne sanoista "Symphony & Metallica") on metalliyhtye Metallican ja Michael Kamenin johtaman San Franciscon sinfoniaorkesterin yhteistyöprojektin tuloksena syntynyt livealbumi, jossa Metallica esittää kappaleitaan San Franciscon sinfoniaorkesterin kanssa. S&M live-CD ja DVD on taltioitu Berkeley Community Theatressa keväällä 1999 ja julkaistiin 23. marraskuuta samana vuonna.


title: S&M (albumi)

text: Albumi nousi Suomen virallisen listan toiselle sijalle. Se pysyi albumilistalla yhteensä 19 viikkoa.


title: Parempi myöhään…

text: Parempi myöhään… on vuonna 1979 valmistunut ja esitetty Mainos-tv:n kymmenosainen kotimainen viihdesarja. Ohjelman juontajina toimivat Pentti Siimes ja Ritva Valkama, joiden lisäksi sketseissä näyttelivät Marita Nordberg, Jussi Jurkka, Tiia Louste ja Jukka-Pekka Palo. Sarjassa nähtiin myös lukuisia vierailevia tähtiä ja musiikkiesityksiä. Sarjaa tehtiin kymmenen tunnin mittaista jaksoa. Sarjan rakenne perustuu osittain brittiläiseen "Dave Allen Show'n".


title: Parempi myöhään…

text: Ohjelmaa mainostettiin mainostekstillä: ”Illan "siimeksessä" johdatamme teidät viihteen "valkamaan"”. Ohjelmaa esitettiin kerran kuukaudessa lauantai-iltaisin klo 21.20–22.20.


title: Parempi myöhään…

text: Ohjelma koostui Seppo Ahdin Siimekselle ja Valkamalle kirjoittamista humoristisista juonnoista, Neil Hardwickin kirjoittamista sketseistä sekä monipuolisista musiikkinumeroista. Valkaman ja Siimeksen juonto-osuudet kuvattiin elävän yleisön edessä edellisenä päivänä ennen ohjelman tuloa, jotta niihin saataisiin mukaan sen ajan ajankohtaisistakin aiheista tehtyjä ”heittoja”. Juontojen välissä esitettiin etukäteen nauhoitettuja sketsejä, jotka näytettiin studioyleisölle isolta kuvaruudulta. Huolellisesti hiotut sketsit edustivat siten älyllisempää huumoria kuin monet muut sen aikaiset sketsisarjat.


title: Parempi myöhään…

text: Ohjelmaa tehtiin kymmenen jakson lisäksi neljä koostejaksoa sarjan parhaista sketseistä, joihin kuvattiin Valkaman ja Siimeksen uudet juonnot. Ensimmäinen kooste esitettiin syyskuussa 1979 ja se sisälsi kevään parhaat palat. Syksyn materiaalista koostettiin jakso tammikuulle 1980. Lemmenpariduetoista tehtiin vielä oma koostejakso ja se esitettiin joulukuussa 1980. Neljäs kooste esitettiin toukokuussa 1982. MTV:n 50-vuotisjuhlan kunniaksi MTV3 esitti tammikuussa 2007 kaksi uutta koostetta. Kaiken kaikkiaan sarjaan on tehty kymmenen jaksoa sekä kuusi koostejaksoa.


title: Parempi myöhään…

text: Ohjelma oli todella suosittu, ja saavutti parhaimillaan 2,7 miljoonaa katsojaa.


title: Parempi myöhään…

text: Sarjan jatkoksi tehtiin vuonna 1982 Siimeksen ja Valkaman varaan nojannut lyhyempi sarja "Ollaan kuin kotonanne", joka ei muodostunut yhtä suosituksi.


title: Parempi myöhään…

text: Sarjasta tulivat huippusuosituksi lemmenpariduetot, jotka esittivät Valkama ja Siimes.


title: Parempi myöhään…

text: Ensimmäisessä, 20. tammikuuta 1979 esitetyssä ohjelmassa esitettiin Akun (Siimes) ja Iines Ankan (Valkama) esittämä laulu ”Sinut haluan vain”. Se kuvattiin pahvilavasteissa studiossa, joka oli valaistu kymmenillä lampuilla. Studion lämpötila oli niin korkea että Valkaman ja Siimeksen yllä olleet topatut ankkapuvut saivat näyttelijöiden hien pintaan: kun ottojen jälkeen ”ankat” istahtivat lattialle, höyhenistä pusertui isot vesilätäköt. Dueton nauhoitusta oli kutsuttu seuraamaan useita lehtien toimittajia.


title: Parempi myöhään…

text: Muut sarjassa esitetyt lemmenpariduetot:Lemmenpariduetoista tehtiin vielä oma juonnettu koosteohjelma, joka esitettiin joulun alla 1980.


title: Parempi myöhään…

text: Lahjakkaiden klubissa arvuutellaan ”kuvitteellisten” katsojien lähettämiä kysymyksiä, joihin etsitään oikeata vastausta, ja kysymyksiin joihin osataan vastata maksetaan palkkio kysymyksen lähettäjälle.


title: Parempi myöhään…

text: Ohjelmaosuus, joka koostuu haastatteluista ja juonnoista. Ohjelmaosuutta juonsi Pentti Siimeksen esittämä homoseksuaalinen juontaja.


title: Parempi myöhään…

text: Ohjelman lopussa esitettiin satiirinen ”Sininen hetki” -iltasatu, jonka Jussi Jurkan esittämä tupakkatakkinen satusetä kertoi nojatuolistaan. Jurkka lausuu sellaisinaan kaikki tekstiin sisältyvät lukemattomat kirjoitusvirheet ja toivottaa lopuksi katsojille ”hyvää ötyä”.


title: Parempi myöhään…

text: Hardwick ja Ahti julkaisivat vuonna 1979 kirjan "Parempi myöhään…", joka sisälsi sketsien käsikirjoituksia, juontoja ja valokuvia ohjelmasta.


title: Parempi myöhään…

text: MTV3 ja Pan Vision julkaisivat 28. helmikuuta 2007 kolmen DVD:n boksin, joka sisältää kaikki 10 ohjelmaa alkuperäisessä muodossa vuodelta 1979.


title: Parempi myöhään…

text: Siimes, Valkama, Hardwick ja ohjaajat ovat kertoneet sarjan syntyvaiheista Jukka Annalan tv-tietokirjassa "Toopelivisio" (Teos, 2006). Kirjan nimi on poimittu Parempi myöhään... -sarjassa nähdystä sketsiosuudesta Toopelivisio, jonka otsikon keksi käsikirjoittaja Seppo Ahti.


title: Ekatarina Velika

text: Ekatarina Velika oli jugoslavialainen rockyhtye. Se perustettiin nimellä Katarina II vuonna 1982. Yhtyeen ensimmäinen albumi "Katarina II" julkaistiin vuonna 1984. Albumin julkaisun jälkeen kaksi jäsentä jätti yhtyeen. Myös yhtyeen nimi muutettiin nykyiseen muotoonsa. Vuonna 1985 ilmestyi Ekatarina Velikan toinen albumi, "Ekatarina Velika". Vuonna 1987 yhtye julkaisi ensimmäisen livealbuminsa, "EKV 19LIVE!86:n". Seuraavana vuonna yhtyeen rumpali muutti New Yorkiin. Hänet saatiin korvattua pian ja myöhemmin samana vuonna yhtyeeltä ilmestyi albumi "Ljubav".


title: Ekatarina Velika

text: Ekatarina Velika oli aktiivinen kevääseen 1994 saakka, jolloin yhtyeen laulaja Milan Mladenović siirtyi Brasiliaan levyttämään sooloalbumia. Mladenović kuoli saman vuoden marraskuussa 36-vuotiaana haimasyöpään. Ekatarina Velikalta on ilmestynyt tämän jälkeen vielä kaksi livelevyä: "Live 88" (1997) ja "Kao U Snu – EKV Live 1991" (2001).


title: Mosse Vikstedt

text: Johan Magnus ”Mosse” Vikstedt (25. heinäkuuta 1926 Helsinki – 30. lokakuuta 2017 Espoo) oli suomalainen levy-yhtiöjohtaja ja sanoittaja. Hän työskenteli Akkuteollisuudessa vuosina 1951–1958, Scandiassa 1953–1955, Musiikki Fazerilla vuoteen 1958. Discophonissa hän aloitti vuonna 1958, tuli toimitusjohtajaksi vuonna 1969 ja jäi eläkkeelle 1984. Yhtiön ideana oli toimia amerikkalaisen RCA-levymerkin edustajana Suomessa. Vikstedtin uraan mahtuu monia erilaisia kiinnityksiä kuten Lasse Mårtenson, Carola, Eero ja Jussi, Konsta Jylhä sekä Hullujussi.


title: Mosse Vikstedt

text: Vikstedt teki myös sanoituksia, joita ovat muiden muassa ”Edelweiss” ja ”Romanssi”.


title: Mosse Vikstedt

text: Mosse Vikstedtin isä oli taiteilija Topi Vikstedt. Myös Vikstedtin tytär Maija Kuusi on toiminut levy-yhtiön toimitusjohtajana (BMG Finland). Tyttärentytär Laura Närhi on Kemopetrol-yhtyeen laulaja.


title: Planckin aika

text: Planckin aika on ajan luonnollinen yksikkö, jota merkitään t. Se on nimetty Max Planckin mukaan. Planckin aika on se ajanjakso, joka valonnopeudella kulkevalta fotonilta kuluu Planckin pituuden mittaiseen matkaan, ja sen suuruus on


title: Planckin aika

text: missä:


title: Planckin aika

text: Tämä "ajan kvantti" on lyhyin ajanhetki, jolla on merkitystä.


title: Planckin aika

text: Arvioitu universumin ikä (4,3 × 10 s) on karkeasti 8 × 10 Planckin aikaa.


title: Planckin aika

text: "Planckin aika on se ajanjakso, joka valolta kuluu Planckin pituuden mittaisen matkan kulkemiseen."


title: Prljavo Kazalište

text: Prljavo Kazalište on entinen jugoslavialainen ja nykyinen kroatialainen rockyhtye. Se perustettiin vuonna 1977 Zagrebissa. Yhtyeen nimi tarkoittaa kroatiaksi ”likaista teatteria”. Prljavo Kazališten kaikki levyt on laulettu serbokroaatiksi.


title: Atte Blom

text: Artto Anders "Atte" Blom (s. 12. kesäkuuta 1943 Helsinki) on suomalainen musiikkivaikuttaja ja -tuottaja.


title: Atte Blom

text: Blom oli 1960-luvulla jazz-kriitikko Hufvudstadsbladetissa ja Ylioppilaslehdessä. Vuosina 1966–68 hän toimi Rytmi-lehden päätoimittajana. Vuonna 1966 Blom perusti Love Records -levy-yhtiön yhdessä säveltäjä Henrik Otto Donnerin ja rumpali Christian Schwindtin kanssa. Love Recordsista tuli Suomen tärkein vaihtoehtoisen ja kaupallisesti marginaalisen musiikin tarjoaja 1970-luvulla. Yhtiö ajautui konkurssiin 1979.


title: Atte Blom

text: 1979 Blom jatkoi levy-yhtiötoimintaa julkaisemalla levyjä Johanna-levymerkillä. Johanna-artisteiksi tuli suuri osa Love Recordsin rockartisteista, ja sillä julkaistiin suuri osan tuon ajan suomalaisesta uuden aallon rockista. Johanna-levymerkin taustalla oli useita eri yhtiöitä. Levymerkin loppuajaksi nimetty Johanna Kustannus Oy meni konkurssiin 1984. Tämän jälkeen Blom julkaisi levyjä useiden eri levymerkkien kautta, joista merkittävimmät olivat Megamania ja Pyramid. Muita olivat muun muassa AMT ja AAB. Levymerkkien Megamania ja Pyramid taustalla olivat alkuun yhtiöt Megamania Musiikki Ky ja Pyramid Musiikki Ky, mutta kun vanha Johanna Kustannus Oy poistettiin kaupparekisteristä, rekisteröitiin vuonna 1989 uusi Johanna Kustannus Oy, joka jatkoi julkaisemista Megamania- ja Pyramid-levymerkeillä. Tässä yhtiössä oli Blomin lisäksi kolme omistajaa. Vuonna 2002 Love Kustannuksesta tuli Johanna Kustannuksen enemmistöosakas.


title: Atte Blom

text: Blom erosi Johanna Kustannuksen palveluksesta vuonna 2005. Tämän jälkeen hän toimi UHO Production -levy-yhtiössä tuottajana vuoden 2009 alkuun, jolloin yhtiö ajautui konkurssiin. Vuodesta 2007 lähtien Blom on toiminut musiikkikustantamo Unja Songs Oy:ssä. 2010 Blom perusti yhdessä Miika Kurtakon kanssa Unja Records -levymerkin. Vuoden 2016 "Love Records – Anna mulle Lovee" -draamaelokuvassa Blom on päähahmo. Häntä näyttelee Jarkko Niemi.


title: Atte Blom

text: Vuonna 2013 hän oli perustamassa Ainoa Productions -levy-yhtiötä. Toukokuussa 2016 Tavastia-klubilla järjestettiin Blomin uraa juhlistava kaksipäiväinen konsertti "Atte Blom juhlii", jossa esiintyi Ainoan yhtyeitä. Konsertin myötä julkaistiin myös "saman niminen kokoelma-albumi".


title: Atte Blom

text: Atte Blom on toiminut myös jonkin verran sanoittajana, muun muassa Pepe Willbergin levyttämä ”Merimies” on hänen tekemänsä käännösteksti.


title: Atte Blom

text: Vuoden 2011 eduskuntavaaleissa Blom oli ehdokkaana Vasemmistoliiton listalla saaden 308 ääntä. Vuoden 2012 kunnallisvaaleissa Blom oli ehdokkaana Helsingissä Suomen Kommunistisen Puolueen listalla sitoutumattomana ehdokkaana ja sai 107 ääntä.


title: Atlantin keskiselänne

text: Atlantin keskiselänne eli Keski-Atlantin selänne on kahden toisistaan loittonevan mannerlaatan välissä sijaitseva keskiselänne Atlantin valtameren pohjassa ja samalla osa maailman suurinta vuorijonoa. Pohjois-Atlantilla se on rajana Euraasian ja Pohjois-Amerikan laattojen, Etelä-Atlantilla taas Afrikan ja Etelä-Amerikan laattojen välillä.


title: Atlantin keskiselänne

text: Atlantin keskiselänne ulottuu Grönlannin koillispuolella olevasta Gakkelin selänteestä pohjoisessa aina Bouvet’n saaren tienoille etelässä, josta vastaavanlainen selänne jatkuu edelleen Afrikan eteläkärjen ja Etelämantereen välitse Intian valtamerelle. Selänne on suurimmaksi osaksi meren alla, mutta muutamat kohdat siitä nousevat merenpinnan yläpuolelle. Se osa selänteestä, jossa Islanti sijaitsee, tunnetaan myös nimellä "Reykjanesin selänne". Selänne levenee keskimäärin 2,5 cm vuodessa.


title: Atlantin keskiselänne

text: Selänteen olemassaolon Atlantin pohjassa päätteli ensimmäisenä Matthew Fontaine Maury vuonna 1850. Selänne löydettiin Challenger-tutkimusmatkalla vuonna 1872.. Tämä Charles Wyville Thomsonin johtama retkikunta, jonka tehtävänä oli löytää sopiva paikka Atlantin poikki johdettavalle lennätinkaapelille, löysi keskeltä Atlanttia laajan, valtameren muita osia matalamman alueen. Tällaisen selänteen olemassaolo vahvistettiin kaikuluotaamalla vuonna 1925, ja vähän myöhemmin saksalainen Meteor-tutkimusryhmä totesi sen jatkuvan Hyväntoivonniemen ympäritse Intian valtamereen.


title: Atlantin keskiselänne

text:
Valtamerten pohjia 1950-luvulla tutkineet Bruce C. Heezen, Maurice Ewing, Marie Tharp ja eräät muut totesivat, että Atlantin keskiselänteellä on erikoinen batymetrinen rakenne monine kohoumineen ja laaksoineen ja että sen keskinen laakso on seismologisesti aktiivinen ja monien maanjäristysen episentrumi.
Ewing ja Heezen totesivat selänteen oleva osa noin 40 000 kilometrin pituista valtamerten keskiselänteiden järjestelmää, jonka osia on maapallon kaikkien valtamerten pohjassa. Tämän maailmanlaajuisen selännejärjestelmän löytäminen johti teoriaan merenpohjan laajenemisesta ja teki samalla Wegenerin teorian mannerliikunnoista yleisesti hyväksytyksi selittäen samalla näiden liikkeiden johtuvan laattatektoniikasta.


title: Atlantin keskiselänne

text: Atlantin keskiselänteellä on syvä vajoamalaakso, joka jatkuu sen keskiviivaa myöten lähes sen koko pituudelta. Tämä vajoama muodostaa siihen liittyvien mannerlaattojen rajan, jossa Maan vaipasta työntyvä magma saavuttaa merenpohjan ja purkautuu laavana tuottaen uutta materiaalia mannerlaattoihin.


title: Atlantin keskiselänne

text: Atlantin keskiselänne jakautuu Pohjois-Atlantin selänteeseen ja Etelä-Atlantin selänteeseen, joiden rajana on lähellä päiväntasaajaa sijaitseva Romanchen hauta, kapea merenalainen syvänne, jonka suurin syvyys on 7 758 metriä ja joka on yksi Atlantin syvimmistä kohdista. Tämä syvänne ei kuitenkaan ole Pohjois- ja Etelä-Amerikan laattojen eikä myöskään Euraasian ja Afrikan laattojen rajalla.


title: Atlantin keskiselänne

text: Atlantin keskiselänteellä tai lähellä sitä olevia saaria ovat, pohjoisesta etelään lueteltuina (ml. niiden koordinaatit ja korkeimpien kohtien korkeus):


title: Atlantin keskiselänne

text:
Pohjoisella pallonpuoliskolla (Pohjois-Atlantin selänteellä):
Eteläisellä pallonpuoliskolla (Etelä-Atlantin selänteellä):


title: Atlantin keskiselänne

text: Geologisesti Atlantin keskiselänne on kohouma, joka on koko Atlantin valtameren pituinen. Sen ovat saaneet aikaan astenosfäärissä ylöspäin suuntautuvat konvektiiviset voimat, jotka työntävät merenpohjaa ja litosfääriä ylöspäin.


title: Atlantin keskiselänne

text: Atlantin keskiselänne muodostui alun perin triaskaudella, jolloin Pangaea alkoi jakautua osiin. Tällöin syntyi joukko kolmihaaraisia vajoamajärjestelmiä, joiden haaroista kuitenkin yleensä vain kaksi muodostui mannerlaattojen rajoiksi. Järjestelmän kolmatta haaraa, josta ei syntynyt tällaista rajaa, sanotaan aulakogeeniksi, ja sellaisista ovat muodostuneet monet Pohjois- ja Etelä-Amerikan sekä Afrikan suuret jokilaaksot kuten Mississippin, Amazonin ja Nigerin laaksot. Myös Fundyn allas Kanadan rannikolla New Brunswickin ja Nova Scotian välissä on syntynyt tällaiseen sivuhaaraan.


title: Atlantin keskiselänne

text: Selänne on noin 2 500 metriä merenpinnan alapuolella, kun taas sen ulkopuolella meren pohja on noin 5 000 metriä syvemmällä.


title: Kiinan kansantasavallan ulkopolitiikka

text: Kiinan kansantasavallan ulkopolitiikka alkoi Kiinan kansantasavallan perustamisesta sen jälkeen kun kansan vapautusarmeija oli voittanut Manner-Kiinassa Kuomintangia kannattavat kansallisen Kiinan joukot, mistä jäljelle jäänyt osa oli evakuoitu Taiwanille. Kiinan sisällissodan vallankumouksellista puolta johtanut Kiinan kommunistinen puolue perusti valtion, Kiinan kansantasavallan.


title: Kiinan kansantasavallan ulkopolitiikka

text: Mao Zedongin taivaallisen rauhan aukiolla 1. lokakuuta 1949 perustetuksi julistama Kiinan kansantasavalta oli alussa riippuvainen Neuvostoliitosta ja yleisesti sen ulkopolitiikka yleensä vastasi Neuvostoliiton linjauksia.


title: Kiinan kansantasavallan ulkopolitiikka

text:
Neuvostoliitto puolestaan oli ollut valmis tukemaan Kiinan kommunistista puoluetta jo aikaisemminkin Kuomintangia vastaan
Kiinan sisällissodassa, mutta japanilaisia vastaan käydyn sodan aikana Neuvostoliitto harjoitti reaalipolitiikkaa periaatteellisuuden kustannuksellakin ja alkoi tukea Kuomintangia vaatien Kiinan kommunistiselta puolueelta yhteistyötä Kuomintangin kanssa, jottei japanilaisten vastainen taistelu kärsisi kiinalaisten välisestä sisällissodasta.


title: Kiinan kansantasavallan ulkopolitiikka

text: Kiinan kansantasavallan tultua perustetuksi vaati Kiinan kansantasavalta kansainvälisen asemansa tunnustamista, mitä edelleen sisällissodassa sen kanssa oleva Kiinan tasavalta Taiwanilta vastusti. Korean sota tuli mahdolliseksi Yhdistyneiden kansakuntien 51. artiklan mukaisena rauhanturvaoperaationa siksi, että Neuvostoliitto kieltäytyi osallistumasta Yhdistyneiden kansakuntien turvallisuusneuvoston toimintaa eikä ollut läsnä veto-oikeudella estämässä Yhdistyneiden kansakuntien toimia Korena demokraattisen kansantasavallan hyökkäystä vastaan. Korean demokraattinen kansantasavalta hyökkäsi 1950 Korean tasavaltaa vastaan 1945 vakiintuneen 38. pohjoisen leveyspiirin eteläpuolelle.


title: Kiinan kansantasavallan ulkopolitiikka

text: Näin tavallaan Yhdysvallat kykeni kytkemään Korena sotaan myös Yhdistyneet kansakunnat Kiinan kansantasavallan ja Neuvostoliiton tukemaa Korean demokraattista kansantasavaltaa vastaan. Kiinan kansantasavalta lähetti Korean demokraattisen kansantasavallan tueksi vapaaehtoisiksi nimeämiään jalkaväkisotilaita, ja myös hävittäjälentäjiä, jotka saavuttivat Yhdysvalloille yllättävää menestystä MiG-15-hävittäjillään. Neuvostoliittolaisten tuki Korean sodalle oli rajoittuneempi ja enemmän asiantuntijatehtäviin liittyvää.


title: Kiinan kansantasavallan ulkopolitiikka

text: Korean sota alkoi Korean demokraattisen kansantasavallan hyökkäyksellä, mikä lyötiin takaisin lähinnä Yhdysvaltain ja sen liittolaisten tukemana Yhdistyneiden kansakuntien nimissä takaisin 27. syyskuuta 1950 mennessä, minkä jälkeen Yhdysvaltain presidentti Harry Truman valtuutti joukkoja komentaneen kenraali Douglas MacArthurin jatkamaan entisen demarkaatiolinjan pohjoispuolelle demokraattisen kansantasavallan alueelle aina Kiinan rajalle saakka. Yhdistyneet kansakunnat hyväksyi tämän päätöksen tavoitteenaan yhdistää Koreat. YK:n joukot valtasivat Pjongjangin 19. lokakuuta 1950. Samana päivänä Kiinan kansantasavalta tuli mukaan Korean sotaan Korean demokraattisen kansantasavallan puolelle vastoin yhdysvaltalaisten ennakko-odotuksia. YK:n ensimmäiset joukot saapuivat Kiinan ja Korean rajajoki Jalulle 26. lokakuuta 1950 ja pohjoiskorealaisten oli vetäydyttävä Kiinan puolelle samaan aikaan kun Kiina alkoi tuoda vapaaehtoisjoukoiksi kutsuttuja joukkoja alueelle, jotka ylittivät Korean rajan ja alkoivat taistella YK:n joukkoja vastaan.


title: Kiinan kansantasavallan ulkopolitiikka

text: Kiina oli valmistautunut Korean demokraattisen kansantasavallan tukemiseen jo 7. heinäkuuta, jolloin se oli muodostanut koillisen puolustusarmeijan.


title: Kiinan kansantasavallan ulkopolitiikka

text: Joulukuussa koillisarmeija ja pohjoiskorealaiset hyökkäsivät YK:n joukkoja vastaan ylivoimalla, vaikkakin heikosti aseistettuina ja saivat vastustajan perääntymään vasta tammikuussa 1951 hyökkäys pysähtyi 80 kilometrin päähän Korean demokraattisen tasavallan pääkaupungista, Pjongjangista etelään. Helmikuussa YK:n joukot aloittivat vastahyökkäyksen saavuttaen 38. leveyspiirin. Huhtikuussa kiinalaiset vapaaehtoiset ja pohjoiskorealaiset aloittivat vastahyökkäyksen, mikä torjuttiin. He joutuivat vetäytymään 38. leveyspiirin pohjoispuolelle ja rintama vakiintui. Rauhanneuvottelut kestivät kaksi vuotta päätyen Korean jaon jatkumiseen.


title: Kiinan kansantasavallan ulkopolitiikka

text: Koska Kiina oli ollut Yhdistyneiden kansakuntien perustajajäsen ja merkittävän aasialaisen asemansa vuoksi myös Yhdistyneiden kansakuntien turvallisuusneuvoston pysyvä jäsen, olisi Kiinan YK-jäsenyyteen liittynyt kahden Kiinan periaatteen tunnustaminen, mikä ei ole toteutunut sekä Kiinan paikan siirtäminen Kiinan tasavallalta Kiinan kansantasavallalle, mikä toteutui 1971, kun Yhdysvallat halusi eroon Vietnamin sodasta sitä häviämättä ja kun Kiina oli kohottanut kansainvälistä profiiliaan käymällä rajasotaa Neuvostoliiton kanssa Ussuri-joella 1969, minkä seurauksena Neuvostoliitto oli pyytänyt Yhdysvalloilta lupaa ennalta ehkäisevään ydiniskuun Kiinan kansantasavaltaa vastaan sitä saamatta.


title: Kiinan kansantasavallan ulkopolitiikka

text: Yhden Kiinan periaatteella tarkoitetaan, että Kiina on jakamaton. Sekä Kiinan kommunistinen puolue Manner-Kiinassa että Kuomintang Taiwanillakin pitivät kiinni yhden Kiinan periaatteesta ja siitä, että kumpikin katsoi kansainvälisissä suhteissa itse olevansa Kiinan laillinen edustaja. Taiwanilla on kuitenkin noussut valtaan uusi sukupolvi, jonka tavoitteena on julistaa Taiwan itsenäiseksi. Tätä Kiinan kansantasavalta vastustaa.


title: Kiinan kansantasavallan ulkopolitiikka

text: Kiinassa yritettiin välttää stalinistista talouspolitiikkaa ja teollistaa hajauttamalla suuren harppauksen aikana. Suuri harppaus, mm. masuunien perustaminen kansankommuuneihin epäonnistui. Samalla Neuvostoliitossa suunniteltiin uutta talouskokeilua, sovnarhooseja, mitkä antoivat päätösvaltaa alueille toimialaministeriöiden sektoriohjauksen rinnalle.


title: Kiinan kansantasavallan ulkopolitiikka

text: Kiina ryhtyi korostamaan omaa kehitystään ja kieltäytyi tunnustamasta enää Neuvostoliiton johtoasemaa 1958. Vuonna 1959 Neuvostoliitto veti asiantuntijansa pois Kiinasta ja maiden välit kylmenivät. Kiinassa Neuvostoliittoa syytettiin revisionismista.


title: Kiinan kansantasavallan ulkopolitiikka

text: Myös Yhdysvaltain kanssa Kiinan suhteet olivat huonot. Yhdysvallat suojeli Taiwanille vetäytyneitä nationalisteja, joiden kanssa kansantasavalta kävi avointa sotaa mm. tykistöllä ja ilmataisteluilla. Vuoden 1958 aikana Yhdysvalloissa valmistuttiin jopa ydinpommittamaan Manner-Kiinaa, jos se pyrkisi sulkemaan Taiwaninsalmen.


title: Kiinan kansantasavallan ulkopolitiikka

text: Vuonna 1966 alkoi Kiinassa kulttuurivallankumous, mikä johti Kiinan ulkopolitiikan terästäytymiseen sekä Neuvostoliiton ja Kiinan välisiin rajataisteluihin Ussuri-joella 1969.


title: Kiinan kansantasavallan ulkopolitiikka

text: Neuvostoliitto tiedusteli Yhdysvaltain suhtautumista 1971 Neuvostoliiton suorittamaan ennalta ehkäisevään ydiniskuun Kiinaan, mistä Nixonin hallinto kieltäytyi. Beijingiin rakennettiin maanalaisia väestösuojia suurelle osalle väestöä.


title: Kiinan kansantasavallan ulkopolitiikka

text: Yhdysvallat päästäkseen eroon kunniallisesti Vietnamin sodasta alkoi diplomatian Kiinan kansantasavallan kanssa, mikä johti Kiinan kansantasavallan kansainvälisen aseman tunnustamiseen 1971 että Taiwan erotettiin Yhdistyneiden kansakuntien turvallisuusneuvoston pysyvän jäsenen paikalta, minkä otti Kiinan kansantasavalta. Kiinan kansantasavallasta tuli kansainvälisen yhteisön tunnustettu jäsen ja Taiwan menetti asemansa. Se ei kuitenkaan saanut Taiwania luopumaan näkemyksestään, minkä mukaan se on Kiinan ainut edustaja. Niin Kiinan kansantasavalta kuin Kiinan tasavaltakin katsovat molemmat edustavansa Kiinaa.


title: Kiinan kansantasavallan ulkopolitiikka

text: 1970-luvulla punaiset khmerit ottivat vallan Kambodžassa, missä suoritettiin kansanmurha. Kamputsean ja Vietnamin välit kiristyivät ja Neuvostoliitto jatkoi liittolaisensa Vietnamin tukemista. 1978 Vietnam teki lopun punaisten khmerien hallinnosta miehittämällä Kamputsean. Vietnam vetäytyi Kamputseasta 1989.


title: Kiinan kansantasavallan ulkopolitiikka

text: Vietnamin suorittaman Kamputsean miehityksen vuoksi aloitti Kiina rajasodan Vietnamia vastaan 1979 pohjoisesta, mutta vietnamilaiset löivät sen takaisin. Kiinan ja Vietnamin välinen rauhansopimus solmittiin 1991.


title: Kiinan kansantasavallan ulkopolitiikka

text: Neuvostoliiton ja Kiinan suhteet säilyivät viileinä, mutta Neuvostoliiton purkauduttua suhteet Venäjän federaatioon ovat paremmat ja liennytystä on tapahtunut. Neuvostoliiton purkautumisen jälkeinen yksinapainen Yhdysvaltain johtama maailma ei ole sopinut Venäjälle sen paremmin kuin Kiinallekaan, mitkä haluavat vaikuttaa maanosissaan. Ulkopolitiikan koordinointia varten maat perustivat Shanghain yhteistyöjärjestön.


title: Kiinan kansantasavallan ulkopolitiikka

text: Venäjä puolestaan on ylläpitänyt kauppasuhteita niin Kiinaan kuin sitoutumattomien maiden liikkeen Intiaankin. Venäjä puolestaan presidentti Putinin aikana on sopinut Ussuri-joen kiistan tunnustamalla Kiinan oikeuden yhteen saarista ja maat ovat tehneet asiasta kiistan päättäneen sopimuksen. Näin ollen Venäjän federaatiolla ja Kiinan kansantasavallalla ei ole enää Neuvostoliiton ajalta periytyneitä aluekiistoja.


title: Kiinan kansantasavallan ulkopolitiikka

text: Kiinan pyrkimyksenä on lähentyä myös Euroopan unionia myös kauppapoliittisista syistä, koska se on tulliunioni ja monet merkittävät eurooppalaisyritykset, myös Keski-Euroopassa merkittävät autotehtaat, ovat investoineet Kiinaan. Euroopan unionissa ei ole kuitenkaan yksimielisyyttä aseviennin aloittamisesta Kiinaan Ranskan kannattaessa ja Britannian sekä muutamien muiden unionin jäsenten vastustaessa Yhdysvaltain tapaan.


title: Kiinan kansantasavallan ulkopolitiikka

text: Venäjä vie aseita Intiaan, mutta myös rajallisesti Kiinaan. Japani ja Kiina kilpailevat Venäjän maakaasun saamisesta Kaukoidän kautta.


title: Kiinan kansantasavallan ulkopolitiikka

text: Kiinan kansantasavalta sai YK:n jäsenyyden ja turvallisuusneuvoston pysyvän jäsenpaikan ja veto-oikeuden Taiwanille paenneen Kiinan tasavallan sijaan 1971. Jäsenyyttä auttoivat Yhdysvaltain tuki sekä presidentti Richard Nixonin aikaisen ulkoministerin Henry Kissingerin sukkuladiplomatia, jonka jälkeen Kiina on pitänyt yllä diplomaattisuhteita lähes kaikkiin maailman maihin.


title: Kiinan kansantasavallan ulkopolitiikka

text: Vuonna 1989 Kiina joutui monien maiden boikottiin ja asevientikieltoon kukistettuaan verisesti Taivaallisen rauhan aukiolla opiskelijamielenosoituksen. Tämä vaikutti Kiinan vahvan miehen, taloudellisen uudistuspolitiikan liikkeelle saattaneen ja kulttuurivallankumouksen aikana kapitalistisen tien kulkijana tunnetun Deng Xiaopingin maineeseen. Euroopassa Ranska ja Espanja ovat pyrkineet poistamaan boikotteja Britannian, Alankomaiden ja vähemmässä määrässä Saksan vastustaessa ja Yhdysvaltain painostaessa.


title: Kiinan kansantasavallan ulkopolitiikka

text: Kiinalle muodostui 1960-luvulla aluekiistoja Intian kanssa Aksai Chinissä, jonka Kiinan kansantasavalta otti haltuunsa Intialta 1962. Kuolonuhreja vaatineeksi rajavälikohtaukseksi puhkesi kiista neljästä pienestä saaresta Neuvostoliiton kanssa Amurin lähellä Ussuri-joella 1960-luvun lopulla, mikä johti Kiinan kansantasavallan ja Neuvostoliiton suhteet lähes ydinsodan partaalle 1970-luvun alkuun mennessä. Vuonna 1978 Kiina kävi lyhyen ja tuloksettoman rajasodan Vietnamin kanssa sen pohjoisrajalla. Neuvostoliitto tuki Vietnamia Kamputsean kysymykseen liittyen, kun taas Kiina tuki punaisia khmerejä. 1980-luvulla Kiina tuki Neuvostoliiton Afganistanin sodan aikana (1979–1989) Pakistanin, Yhdysvaltain ja Saudi-Arabian kanssa neuvostoliittolaisia vastaan taistelevia muslimisissejä. Irakin–Iranin sodan aikana Kiina oli Pohjois-Korean kanssa Iranin pääasiallinen asetoimittaja, kun länsimaat ja Neuvostoliitto tukivat Saddam Husseinia.


title: Kiinan kansantasavallan ulkopolitiikka

text: Venäjä sopi 1991 Kiinan kanssa rajakysymysten selvittämisestä ja solmi Kiinan kanssa 2001 kaksikymmenvuotisen naapuruus- ja ystävyyssopimuksen, jonka jälkeen vuodelta 1996 peräisin oleva "Shanghain viitoset" -ryhmä uudistettiin Keski-Aasian maiden kanssa Shanghain yhteistyöjärjestöksi. Kiinan ja Venäjän naapuruussopimus sisältää myös viittauksen sotilasyhteistyöhön jommankumman tullessa uhatuksi. Rajakiistojen selvittämisen yhteydessä Venäjä palautti Kiinalle noin 174 km² alueita saarilta Ussuri- ja Amurjokien yhtymäkohdassa. Vuosien 2006 ja 2007 aikana Kiinan ja Venäjän suhteiden sanottiin kehittyneen "parhaimmalle tasolle kautta aikojen."


title: Kiinan kansantasavallan ulkopolitiikka

text: Kiinalla on diplomaattista vaikutusvaltaa Aasiassa muun muassa Korean demokraattiseen kansantasavaltaan, johon sillä on perinteisesti ollut läheiset suhteet jo Korean sodan ajoilta. Kiinalla on Japanin kanssa kiistoja, jotka periytyvät aina toisesta maailmansodasta ja Japanin miehityksestä, mutta talousyhteyksiä on vahvistettu.


title: Kiinan kansantasavallan ulkopolitiikka

text: Kiina on pyrkinyt turvaamaan kasvuaan hankkimalla raaka-aineita, ruokaa, energiaa ja markkinoita Afrikasta. Arviolta jopa 750 000 kiinalaista on matkustanut tai siirtynyt Afrikkaan hyödyntämään luonnonvaroja tai tekemään liiketoimia. Kiinalaiset ovat myös perustaneet Afrikkaan 500–2000 maanviljelijän Baoding-kyliä 18 maahan tuottamaan maataloustuotteita.


title: Kiinan kansantasavallan ulkopolitiikka

text: Kiinan suurimmat öljyntoimittajat Afrikasta 2006 olivat Angola, Kongon tasavalta, Päiväntasaajan Guinea ja Sudan. Erityistä kritiikkiä on herättänyt Kiinan Sudanin hallituksen tuki sekä asekaupat Zimbabween. Kiinan virallinen politiikka ulkomaansuhteissa on puuttumattomuus sisäisiin asioihin. Kiinan mukaan ihmisoikeudet ovat suhteellisia ja jokaisen maan itsensä määrittelemiä ja ulkomainen painostus rikkoo maan suvereniteettia.


title: Kiinan kansantasavallan ulkopolitiikka

text:
Yhdysvallat ja Kiina sopivat normaaleista diplomaattisuhteista vuonna 1979.
Pitkällisten kiistojen taustalla on ollut erityisesti Taiwanin tilanne ja Yhdysvaltain sotilastuki sille.
Tianmenin aukion tapahtumien jälkeen 1989 Yhdysvallat osallistui Kiinan vastaisiin pakotteisiin. Yhdysvaltain suhteita heikensivät myös NATO:n koneiden Kiinan lähetystön pommitus Belgradissa 1999 ja vuoden 2001 vakoilukoneskandaali.


title: Kiinan kansantasavallan ulkopolitiikka

text: Presidentti Bush tapasi Kiinan ylintä johtoa 2002 ja 2003. Obaman kaudella Kiinan ja Yhdysvaltojen presidentit ovat tavanneet vuosina 2009 ja 2010 kaksi kertaa vuodessa.


title: Kiinan kansantasavallan ulkopolitiikka

text: Kiinan ja Taiwanin johtajat tapasivat ensimmäisen kerran kymmeneen vuoteen kesäkuussa 2008. He päättivät avata suorat lentoyhteydet heinäkuussa 2008. Taiwanilla vallitsee kaksi päämielipidettä. Kuomintang kannattaa pysymistä yhden Kiinan teoriassa, kun taas oppositio kannattaa maan itsenäisyyttä. Kuomintangin noustua valtaan tuomittiin Kiinan tasavallan entinen Taiwanin itsenäisyyttä kannattanut presidentti Chen Shui-bian elinkautiseen vankeuteen korruptiosta.


title: Liljankukka

text:
Liljankukka on vuonna 1997 MTV3:lla lähetetty suomalainen televisiosarja, joka oli Eija Vilppaan käsikirjoittama ja Inkeri Pilkaman ohjaama.
Ohjelmaa esitettiin perjantaisin klo 21.00–21.30. ""Naurua läpi kyynelten"" oli ohjelman mainosteksti.


title: Liljankukka

text: Sarja kertoo Maire Piirosesta, jolla on Liljankukka-niminen hautaustoimisto. Mairelle ja hänen palveluksessaan olevalle Ensiolle kehittyy suhde. Mairen parhaalla ystävällä, Lailalla on Lamppukauppa Mairen liikettä vastapäätä.


title: Liljankukka

text: Sarjan tunnusmusiikkina soi Toivo Kärjen säveltämä ja Henry Theelin tulkitsema tango Liljankukka.


title: Týr (yhtye)

text: Týr on progressiivista viikinkimetallia esittävä färsaarelaisyhtye. Sen tarina alkoi Kööpenhaminassa, Tanskassa tammikuussa 1998.


title: Týr (yhtye)

text: Yhtyeen alkuperäiset jäsenet olivat Heri Joensen ja Kári Streymoy. Pian mukaan liittyi myös Gunnar H. Thomsen ja Pól Arni Holm. Terji Skibenæs liittyi mukaan vasta debyyttialbumin julkaisun jälkeen, jolloin yhtyeen kokoonpano koki muutoksia tiuhaan tahtiin. Se oli kuitenkin vakiintunut nykyisekseen jo yhtyeen äänittäessä toista albumiaan.


title: Týr (yhtye)

text: Týr teki levytyssopimuksen Napalm Recordsin kanssa vuonna 2006. Edellinen levy-yhtiö oli niin ikään färsaarelainen Tutl.


title: Týr (yhtye)

text: Yhtyeen nimi tulee skandinaavisen mytologian Tyristä, joka oli yksi viikinkien sodanjumalista. Yhtyeen musiikissa yhdistyvätkin vanhat färsaarelaiset balladit ("kvæði") ja skandinaavinen mytologia yleensä.


title: Týr (yhtye)

text: Joensen on yhtyeen pääasiallinen säveltäjä ja sanoittaja. Vaikka Týrin kappaleet ovat lähinnä englannin- ja fäärinkielisiä, on Joensen kirjoittanut kappaleita myös norjaksi, tanskaksi ja islanniksi.


title: Týr (yhtye)

text: Huhtikuussa 2008 Týriä ja joitain muita Paganfest -festivaaleilla soittaneita yhtyeitä syytettiin natsismista, rasismista ja fasismista. Syytökset ilmeisesti saivat alkunsa bändien käyttämistä muinaisskandinaavisista riimuista, joita käytettiin myös natsipuolueen symboleina. Joensen julkaisi YouTubessa videon, jolla hän yhdessä suomalaisen Moonsorrowin Ville Sorvalin kanssa kumosi väitteet.


title: Týr (yhtye)

text: Týr esiintyi Tuska-festivaaleilla vuonna 2008, sekä Metalheim-festivaaleilla vuonna 2011.


title: Lita Ford

text: Lita Rossana Ford (s. 19. syyskuuta 1958) on heavylaulaja ja -kitaristi. Hän syntyi Lontoossa, mutta hänellä on italialaisia sukujuuria. Ford muutti nuorena perheensä kanssa New Yorkiin. 16-vuotiaana hän liittyi kitaristiksi The Runaways -yhtyeeseen. Vuonna 1979 Ford aloitti soolouran.


title: Lita Ford

text: Ford oli vuosina 1986–1992 naimisissa muusikko Chris Holmesin kanssa. Sitten Ford meni naimisiin laulaja Jim Gilletten kanssa ja he saivat kaksi lasta. Pari kuitenkin erosi 2000-luvulla. Ford on seurustellut myös Mötley Crüe -yhtyeen basistin Nikki Sixxin kanssa.


title: Circuito del Jarama

text: Circuito del Jarama (aik. Circuito Permanente del Jarama) on moottorirata Madridin itsehallintoalueella Espanjassa.


title: Circuito del Jarama

text: Siellä ajettiin Formula 1 -luokan Espanjan GP:tä yhteensä yhdeksän kertaa 1960-, 1970- ja 1980-luvuilla. Se sijaitsee E5-eurooppatien varrella San Sebastián de los Reyesin kunnassa, noin 26 kilometriä maan pääkaupungista Madridista pohjoiseen. Nimensä se on saanut lähistöllä virtaavasta Jaramajoesta.


title: Circuito del Jarama

text: Circuito del Jaraman on suunnitellut myös Zandvoortin ja Suzukan suunnittelusta vastannut John Hugenholtz, ja se valmistui vuonna 1967. Rata koostuu lyhyestä pääsuorasta ja lukuisista tiukoista mutkista, jonka vuoksi ohittaminen sillä oli erittäin vaikeaa. Viimeinen Formula 1 -osakilpailu sillä ajettiin kaudella 1981, jonka jälkeen se todettiin liian kapeaksi kyseiselle luokalle. Nykyään radalla järjestetään muita urheiluauto- ja moottoripyöräkilpailuja.


title: Herkku & Partanen

text: Herkku & Partanen on vuosina 1995–1996 MTV3-kanavalla lähetetty suomalainen televisiosarja, joka on Eija Vilppaan ja Mikko Kivisen käsikirjoittama ja Inkeri Pilkaman ohjaama.


title: Herkku & Partanen

text: Ohjelma koostui Herkun ja Partasen juonnosta ja valmiiksi kuvatusta näytelmästä. Jokaisessa jaksossa on tietty teema, muun muassa flirtti, kateus, rakastuminen, suvaitsemattomuus ja ahneus, jonka pohjalta Eija ja Mikko vuoroviikoin kirjoittivat tarinan. Herkku (Vilpas) ja Partanen (Kivinen) juonsivat televisio-ohjelmaa ja katsoivat etukäteen nauhoitettua tarinaa.


title: Herkku & Partanen

text: Eija Vilppaan ja Mikko Kivisen lisäksi vakionäyttelijänä oli Hannele Lauri. Heidän lisäksi jokaisessa jaksossa oli vierailevia näyttelijöitä muun muassa Juha Veijonen, Aake Kalliala, Mari Vainio, Esko Hukkanen, Ville Virtanen, Satu Silvo ja Sinikka Sokka.


title: Chuck Panozzo

text: Chuck Panozzo (s. 20. syyskuuta 1948) on Styx-yhtyeen nykyinen basisti. Hän oli yksi Styxin perustajajäsenistä vuonna 1961. Myös Chuckin kaksoisveli John Panozzo toimi Styxissä kuolemaansa 16. heinäkuuta 1996 saakka. Chuck Panozzo todettiin HIV-positiiviseksi vuonna 1998. Hän erosi Styxistä vuonna 1999, mutta on ottanut osaa kiertuelle osa-aikaisesti vuodesta 1999 aina vuoteen 2017. Tällä hetkellä hän on Styxin osa-aikainen basisti.


title: Chuck Panozzo

text: Panozzo sairastui eturauhassyöpään, mutta toipui. Hän on avoimesti homoseksuaali.


title: Vjatšeslav Platonov

text: Vjatšeslav Aleksejevitš Platonov (, s. 21. tammikuuta 1939 – k. 26. joulukuuta 2005 Pietari) oli venäläinen eräs kaikkien aikojen menestyneimmistä lentopallovalmentajista.


title: Vjatšeslav Platonov

text: Platonov valmensi Neuvostoliiton maajoukkuetta 1977–1985, 1990–1992 ja Venäjän maajoukkuetta 1995–1997. Neuvostoliiton maajoukkue voitti olympiakultaa vuonna 1980. Tämän lisäksi hänen valmentamansa joukkueet voittivat kaksi maailmanmestaruutta, kahdeksan Euroopan-mestaruutta ja kolme maailmancupia. Hän itse pelasi SKIF:n, SKA:n ja Spartakin joukkueissa vuosina 1954–1967, jonka jälkeen siirtyi valmentajaksi. Platonov valmensi Suomessa Raision Loimua 1989–1990 ja 1992–1995 sekä Suomen maajoukkuetta 1992–1995.


title: Vjatšeslav Platonov

text: Platonov kuoli 67-vuotiaana pitkällisen sairauden murtamana, vuonna 2005 joulukuussa. Heti kuoleman jälkeen päätettiin, että hänelle pystytetään muistopatsas Pietariin. Patsas sijoitettiin hänen haudalleen Nikolskojen hautausmaalle, Aleksanteri Nevskin luostarin läheisyyteen.


title: Eija Vilpas

text: Eija Annikki Vilpas (s. 17. heinäkuuta 1957 Tuusula) on suomalainen näyttelijä ja käsikirjoittaja, joka on esittänyt filmirooleja vuodesta 1981. Televisiosarjoissa hänen kuuluisimpia hahmoja ovat olleet "Faktan homman" Pirre, "Hynttyyt yhteen" -sarjan Vappu Nieminen ja "Paavon ja Railin" Raili Hiltunen. Vuodesta 1988 lähtien hän on tehnyt mittavan näyttämöuran Helsingin Kaupunginteatterissa. Lisäksi hän on tehnyt dubbauksia sekä työskennellyt ilmaisutaidon opettajana.


title: Eija Vilpas

text: Vilpas on valmistunut opettajaksi sekä käynyt Teatterikorkeakoulun. 1980-luvulla hän nousi maanlaajuiseen kuuluisuuteen "Fakta homma" -televisiosarjassa, jossa hän näytteli opiskelutovereidensa Riitta Havukaisen, Lasse Karkjärven ja Taneli Mäkelän kanssa. Vilppaan näyttelemä Pirre oli alun perin hänen opinnäytetyönsä Teatterikoulussa. Televisiosarjan lisäksi "Fakta hommasta" tehtiin Spede Pasasen tuottama elokuva vuonna 1987. Jatko-osia "Fakta homma" -sarjaan kuvattiin 1996–1998. Vilpas ja Havukainen ovat myöhemminkin tehneet keikkoja "Fakta homman" Pirrenä ja Hansuna. Vuodesta 1988 Vilpas on toiminut kiinnitettynä näyttelijänä Helsingin Kaupunginteatterissa.


title: Eija Vilpas

text: 1980-luvun lopulla "Vesku Show'ssa" alkanut yhteistyö näyttelijä Hannele Laurin ja ohjaaja Inkeri Pilkaman kanssa poiki 1990-luvulla kolme televisiosarjaa; "Hynttyyt yhteen" (1991–1995), "Herkku & Partanen" (1995–1996) ja "Liljankukka" (1997), jotka Vilpas käsikirjoitti ja joiden pääosassa hän näytteli. "Hynttyyt yhteen" -sarjan iloinen karjalainen Vappu on Eija Vilppaan toinen kuuluisa komediahahmo. 2000-luvulla Vilpas näytteli Lasse Karkjärven kanssa sarjassa "Paavo ja Raili". Vilpas kirjoitti sarjan yhdessä Ritva Holmbergin kanssa.


title: Eija Vilpas

text: Elokuvissa Vilpas on esiintynyt vuodesta 1981. Tärkeimpiä rooleja on ollut pääosa Janne Kuusen vuoden 1987 filmissä "Älä itke Iines". Samannimiseen televisiosarjaan perustuvassa elokuvassa "Fakta homma" (1987) hän näyttelee Pirjo ”Pirre” Kaasisen hahmossa toista naispääosaa. "Arvottomissa" (1982) hänen roolinsa on ruletinhoitaja, "Ursulassa" (1986) Mårtenin vaimo Marja-Liisa, "Pelon maantieteessä" (2000) Saara Tanner ja elokuvassa "Täällä Pohjantähden alla" (2009) Aliina Laurila. "Vääpeli Körmy" -elokuvissa hän on esittänyt vänrikki Nappulan vaimoa, vänrikki Pienimäen vaimoa ja rouva Naperoa. Vilppaan huomattavimpia televisioelokuvarooleja ovat "Valkoinen nainen" (1989), "Kallion kimallus" (1994), Naisten sauna (1995) ja "Putkinotko" (1998).


title: Eija Vilpas

text: Eija Vilpas palkittiin Venla-kunniakirjalla 1990, Telvis-kunniakirjalla 1989, 1990, 1993 ja 1994 sekä Telviksellä vuosina 1991 ja 1992. Vuonna 1992 hänet valittiin vuoden viihdyttäjäksi.


title: Eija Vilpas

text: Vuonna 1993 Vilpas levytti albumin "Eija Vilpas". Lisäksi hän on tehnyt tanssilavakeikkoja.


title: Eija Vilpas

text: Eija Vilpas syntyi 17. heinäkuuta 1957 Tuusulassa Matti ja Kirsti Vilppaan perheeseen. Isä Matti oli yksityisyrittäjä, jolla oli oma rekkafirma, ja äiti Kirsti työskenteli sairaala-apulaisena Ohkolan sairaalassa. Lapsuutensa ja nuoruutensa Eija Vilpas vietti Kellokosken kylässä, missä hän asui kaksikymmentä vuotta. Hän opiskeli ylioppilaaksi, opettajaksi ja näyttelijäksi. Myöhemmin Eija Vilpas on asunut Helsingissä Sepänkadulla ja Kumpulassa. Vuonna 2017 hän asui Espoossa.


title: Eija Vilpas

text: Eija Vilpas on ollut naimisissa näyttelijä Ville Virtasen kanssa. Tästä liitosta syntyi 1987 esikoinen Sinna ja vuonna 1992 kaksospojat Daniel ja Valdemar. Sinna, Daniel ja Valdemar Virtanen ovat kaikki tehneet näyttelijän rooleja. Daniel pääsi Teatterikorkeakouluun vuonna 2018 ja opiskelee myös näyttelijäksi. Uskonnoltaan Vilpas on ortodoksi ja viettänyt muun muassa pääsiäisiä Valamon luostarissa.


title: Eija Vilpas

text: Vilpas on opettanut ilmaisutaitoa Kilonpuiston koulussa. Hän on Unicefin hyvän tahdon lähettiläs ja osallistunut myös Greenpeacen toimintaan.


title: Eija Vilpas

text: Lähde:


title: Jackrussellinterrieri

text: Jackrussellinterrieri on pieni, suurimmaksi osaksi valkoinen terrierirotu, jonka alkuperä on ketunmetsästyksessä.


title: Jackrussellinterrieri

text: Jackrussellinterrierin ’isä’ on englantilainen pastori John ”Jack” Russell. 1800-luvun alussa hän osti Trump-nimisen terrierinartun, josta tuli rodun kantaemä. Pääpainon rodunjalostuksessa hän tahtoi ehdottomasti pitää käyttöominaisuuksissa, mutta ulkonäön tuli tukea sitä. Esimerkiksi koiran valkoinen väri auttoi metsästäjää erottamaan koiran saaliista, kun ne tulivat luolasta ulos. Pastori antoi nimensä kolmelle eri koirarodulle, jotka eroavat toisistaan luonteen ja ruumiin mittasuhteiden mukaan.